
Contrar obiceiului său, Blake Rawlins sosi foarte 
devreme la birou în dimineaţa aceea. La opt și 
cincisprezece minute fix ușile ascensorului se 
deschideau la etajul patruzeci şi trei al impozantei 
clădiri Waterfront, situată chiar în centrul orașului 
Chicago. Gestiunea, administraţia și contabilitatea 
ocupau întreg, etajul. 

Vicepreşedintele companiei, Don Edward, sosise deja. 
Era un bărbat la patruzeci de ani care chelise prematur. 

- Ai sosit devreme, remarcă el zâmbind. 

- Astăzi este o excepţie! răspunse Blake arătându-i 
cutia legată cu panglică pe care o purta sub braț. 

- O ! Ai dreptate... Uitasem de... 

Își deschise agenda. 

- Ce bine că i-am cerut soţiei să cumpere un 
parfum. Și tu, Blake, ce cadou îi faci Pamelei? 


- Sssst! E secret! 

Don izbucni în râs. 

- În cazul ăsta, nu insist. Mergem să-i punem 
cadourile pe birou? 

- E o idee bună, răspunse Blake dându-și pe 
spate, cu o mișcare a capului, părul blond și des. 

Cei doi bărbaţi se îndreptară spre ușa pe care o 
plăcută de cupru gravată indica: Ed Muncie, Director 
financiar. 

Pamela ocupa biroul lui Ed Muncie, titularul de 
drept. În urmă cu câteva luni, din cauza unui infarct 
grav, acesta își părăsise temporar postul, în locul său 
fiind numită interimar Pamela. 

Blake se opri o clipă în prag pentru a examina, cu 
un zâmbet un pic ironic, încăperea mare cu tapet din 
pânză bej. O mochetă groasă, maro-deschis, acoperea 
podeaua. Singura decorație care împodobea acest 
birou auster era o acuarelă abstractă, reprezentând 
zgârie norii orașului, văzuţi din depărtare. 

Blake făcu câţiva pași şi se opri în faţa biroului din 
tec lăcuit. 

- E ordonată ca robot! murmură el printre dinți. 

În afara celor două telefoane și a agendei din piele, 
nu se afla nimic pe birou. Nici măcar o hârtie sau un 
creion, și bineînţeles, nici vorbă de ojă. Nici chiar o 
fotografie... 


Un suspin de ușurare ieși din pieptul lui Blake. În 
ultimii ani urmărise pas cu pas transformarea Pamelei 
Westbrook. 

Tânăra universitară vibrantă, pasionată, debordând 
de viaţă, de feminitate şi de voioşie, devenise încetul 
cu încetul o femeie de afaceri americană tipică: dură, 
rece, gândindu-se doar la propria carieră. 

Acum Pamela se îmbrăca doar cu taioare gri, sobre, 
lipsite de fantezie. În fond, pentru a-și completa 
panoplia de cadru superior la feminin îi mai lipsea 
doar o pereche de ochelari...care nu va întârzia să-şi 
facă apariţia, gândi Blake cinic. 

De ce se schimbase atât de mult? Pentru că în viaţa 
ei nu mai era loc decât pentru Waterfront? Sau 
poate...din cauza lui? 

Se trezi, adus brusc la realitate de întrebarea lui Don: 

- Dar ce i-ai cumpărat? Haide, spune-mi! 

- E secret, repetă Blake străduindu-se să râdă. 

Un râs care sună fals... 

- O surpriză, adăugă. 

Don încruntă din sprâncene. 

- Tu şi glumele tale! Ce-ai mai scornit ca s-o scoţi 
din sărite pe Pamela? 

- O să vezi imediat. 

- Crezi că o să-i placă cadoul pe care i l-ai luat? 
întrebă Don, neîncrezător. 


- Cine ştie? 

Cu siguranță avea să se enerveze când va deschide 
cadoul din partea lui Blake...şi era exact ceea ce el 
dorea. 


leșind din gară, Pamela Westbrook, îmbrăcată într- 
unul din eternele sale taioare gri, se uită la ceas. 
Întârziase. 

Sări în autobuzul care o lăsa în fiecare dimineaţă în 
fața clădirii companiei Waterfront, strângând mai tare 
diplomatul din piele cu încuietoarea sa cifrată. Nu 
conţinea ceva important, dar potrivit cărţii care 
devenise Biblia sa, acest accesoriu o individualiza 
perfect pe proprietara sa în sferele superioare ale 
lumii afacerilor. Iar Pamela urma cu sfinţenie toate 
sfaturile acestei cărţi, intitulate: „Ce trebuie să ştie 
orice femeie care doreşte o carieră.“ Astfel, din 
capitolul trei învățase că taiorul clasic și cămașa albă 
erau indispensabile pentru a reuși. 

Trebuise să recunoască că toate aceste sfaturi erau 
eficiente. În mai puțin de șase luni, când Ed Muncie va 
ieși în mod oficial la pensie, va fi cu siguranță numită 
în locul său. 


Pamela Westbrook, director financiar al companiei 
Waterfront. Ce bine suna! Ar fi pentru prima oară când 
o femeie ar deţine un post de o asemenea importanță 
în această companie. 

Fusese angajată la Waterfront imediat ce-și 
terminase studiile de gestiune şi contabilitate. Pe 
vremea aceea era o victimă a modei și-i plăceau 
culorile vii. Dar pe vremea aceea era doar secretară. 
Apoi urcase treaptă cu treaptă, acumulând cunoștințe. 

În curând va atinge un vârf la care nici măcar n-ar 
fi îndrăznit să viseze cu cinci ani în urmă, când șeful de 
personal de la Waterfront îi spusese să se prezinte la 
serviciu începând de luni. 

O femeie director financiar la douăzeci și opt de ani! 

Nu-i venea să creadă, chiar dacă uneori i se părea 
că are mai mult de douăzeci și opt de ani. 

Mușcându-și buza de jos, verifică dacă părul era în 
ordine. Părul său castaniu închis, era tăiat scurt, cu 
breton, într-o coafură simplă, uşor de întreţinut. Tot 
potrivit sfaturilor din cartea „Ce trebuie să știe orice 
femeie care dorește o carieră.“ 

Când își tăiase părul, Blake își ieșise din fire. 

- Parcă semeni cu domnișoara bătrână care-mi 
preda engleza la colegiu! 

Observaţia lui încă o durea. Să însemne asta oare că 
mai avea încă puterea s-o atingă cu ceva? 

Ce o fi pus la cale pentru aniversarea mea? se 
întreba ea. Cu siguranţă o farsă de prost gust... 

Era un obicei la Waterfront ca fiecare angajat să-și 
sărbătorească ziua de naștere, iar Pamela știa că avea 
să descopere pe birou în acea dimineață câteva 
cadouri și numeroase felicitări. 

Blake ar fi fost capabil să-i aleagă o felicitare de un 
gust îndoielnic, se gândi ea; iar ceilalţi vor considera 
asta amuzant....Va trebui să-mi păstrez calmul cu 
orice preţ... 

Chiar dacă toată lumea era de acord că Blake avea 
un simţ al umorului foarte dezvoltat, Pamela nu 
împărtășea această părere. Considera că mai în toate 
cazurile glumele sale erau deplasate și de-a dreptul 
prostești atunci când ea era ţinta lor. 

La treizeci și doi de ani Blake era deja 
vicepreședintele departamentului comercial care 
ocupa întreg etajul patruzeci și patru, deasupra 
contabilităţii. Era neîndoielnic că avea să devină într-o 
zi preşedintele-director general al companiei, mai ales 
că era nepotul lui Herb Muldaur, care o conducea în 
prezent. Acesta din urmă deţinea de altfel mai mult de 
jumătate din acţiunile companiei și n-avea copii. Blake 
fiind moștenitorul său, urma să fie și succesorul său în 
fruntea Waterfrontului. 

Pamela intră într-unul dintre ascensoare. 


10 


Peste câteva momente ajunsese deja la etajul 
patruzeci și trei şi se îndrepta spre biroul ei. 

- La mulţi ani! 

Urări vesele o întâmpinară la intrare. Printre cei 
care o aşteptaseră se număra și Blake, pe care îl 
observă imediat dar pe care se decise să nu-l bage în 
seamă. Ceea ce era foarte dificil, pentru că privirile îi 
erau irezistibil atrase spre el. Ce frumos era, cu 
umerii săi largi, cu coapsele înguste, cu mișcările 
rapide dar în același timp nonșalante...Cu alura sa de 
sportiv, relaxat şi sigur de sine, era întruchiparea 
seducţiei. 

- Bună ziua! îi salută ea pe toţi, apropiindu-se 
zâmbitoare de cadouri și de felicitări. 

- O, ce răsfăţată sunt...! 

- Ai făcut cumva vreun efort să te îmbraci special 
pentru această zi? o ironiză Blake. 

Pamela se ridică, încruntând din sprâncene. 

- E îmbrăcată ca de obicei, spuse Don, care era 
mereu cu capul în nori. 

- O, nu! exclamă Blake sarcastic. Astăzi și-a pus un 
ac de cravată. 

Gulerul cămăşii sale de mătase albă era într-adevăr 
prins cu un ac de aur pe care era montată o perlă fină 
— un cadou din partea lui John Holloway, cu care se 
vedea de câteva luni. 

- Foarte frumos, comentă vicepreședintele pe 
același ton batjocoritor. Ar trebui să mi-l împrumuţi 
din când în când. S-ar potrivi foarte bine la cravatele 
mele albastre. 

Pamela începu să citească felicitările, fără să-i 
răspundă. 

- E adevărat că ai fost răsfăţată astăzi, interveni 
Diane, tânăra sa secretară. 

Pentru că acum Pamela avea chiar și o secretară. 

- O, da!...a fost răsfăţată, repetă Blake, ca un ecou. 

O privea batjocoritor, aplecat într-o parte. Pamela 
își ridică ochii spre el și, incapabilă să-i susţină privirea 
răutăcioasă a ochilor săi verzi ca smaraldul, își întoarse 
brusc privirea în altă parte. 

- Ar trebui să deschizi cadourile, sugeră Don. 

Erau trei cadouri pe birou. Era ușor de ghicit din 
partea cui erau. Unul trebuia să fie din partea lui Don, 
superiorul său direct. Al doilea, cel mai probabil din 
partea Dianei. Cât despre cel de-al treilea, putea să 
jure că era vorba de o glumă din partea lui Blake. 

Deschise mai întâi cadoul din partea lui Don și 
descoperi un parfum franțuzesc. 

- O, Don! Mulţumesc! exclamă ea, încântată. 

Blake ridică din umeri. 

- Pamela nu mai folosește parfumurile, Don. O 
femeie cu funcţia ei emană parfumul colanelor de 

cifre și al dosarelor groase... În mediile profesioniste 
parfumurile florale nu sunt iubite... 

- Mă parfumez întotdeauna când ies seara în oraș! 
protestă ea roşind. 

Diane îi făcuse cadou un pachet de ceai englezesc 
iar Pamela îi mulțumi călduros. 

Aha, se parfumează seara? gândea Blake fără 
entuziasm. Și pentru cine, mă rog? Pentru acel 
Holloway? Doamne, ce risipă! Un tip care pare mereu 
să sufere de o sinuzită cronică şi care este cu siguranță 
incapabil să facă diferenţa între mirosul grajdurilor și 
un parfum de iasomie! 

Pamela întorcea acum pe toate părțile cadoul din 
partea lui. Întârzia cât de mult se putea momentul 
deschiderii lui, atât era de convinsă că era vorba de o 
farsă de prost gust... Și mai știa că toţi aşteptau cu 
nerăbdare să se decidă o dată să desfacă hârtia în 
culori vii care-l învelea. 

- Mai repede! exclamă Blake. Deschide-l! Știi doar 
că trebuie să ne întoarcem toţi la treburile noastre... 

Cu un oftat, Pamela se supuse și descoperi un 
tricou din bumbac negru pe care erau imprimate litere 
mari şi albe, exact la nivelul sânilor: 

- „În afară de asta“... citi ea încet... 

Mai jos era scris cu litere mai mici: „mai are și 
geniu“. 


13 


Toată lumea izbucni în râs și Pamela deveni stacojie. 

- Ei, bine... mulțumesc pentru compliment, 
Blake, spuse ea sec. 

- Lui Blake nu-i lipsește simţul umorului, 
comentă Don. 

Don își privi ceasul. 

- Am câteva întâlniri importante în dimineața asta. 
V-am lăsat! Nu uita că astăzi luăm prânzul toţi, Pamela, 
la doisprezece și jumătate! Secretara mea ne-a rezervat 
o masă la restaurant. 

Don dăduse semnal de plecare. După cinci minute, 
rămasă în sfârșit singură, Pamela aruncă mânioasă 
tricoul într-unul din sertare. 

Chiar că exagera! se gândea furioasă. Dacă mai face 
câteva glume de genul ăsta îmi va distruge imaginea 
pe care mi-am impus-o atât de greu! 

De fapt, scopul ei era să ajungă într-o zi 
vicepreşedinte al Departamentului gestiune, 
administraţie și contabilitate, în ziua în care Don va 
ieşi la pensie. Şi pentru asta trebuia să uite că este 
femeie...Și în loc s-o ajute, Blake nu contenea să-i 
pună bete în roate. De exemplu, deseori după ce se 
întorcea din pauza de masă i se întâmpla să găsească 
un trandafir pe birou. 

- Blake l-a adus, o informa Diane. 

- Nu mai vreau! tipa Pamela. Uite, Diane, ia-l tu. 

Cartea sa de căpătâi preciza foarte clar că 
femeile care vor să ajungă în conducerea 
superioară trebuia să interzică apariția buchetelor 
pe biroul lor, dacă nu vroiau să rămână la stadiul 
de secretare. Florile însemnau feminitate, adică 
frivolitate...Biroul unei femeie care vroia să 
reușească trebuia să fie la fel de curat şi de ordonat 
ca cel al colegilor săi, bărbaţi. 

Oftând, Pamela luă un teanc de foi, un creion şi se 
puse pe treabă. 

Dar astăzi avea mintea în altă parte... Îi era 
imposibil să se concentreze. Era ciudat cum de-i 
revenea acum în minte prima sa zi de muncă la 
Waterfront, în cele mai mici detalii. Ed Muncie o 
prezentase tuturor colegilor, terminând cu 
departamentul comercial, unde făcuse cunoștință cu 
Blake. În acel moment se simţise dezarmată... Era 
pentru prima oară când întâlnea un bărbat atât de 
simpatic și de seducător. 

Pe vremea aceea avea părul lung și se îmbrăca 
foarte feminin. Și Blake păruse atras de ea... Ceea ce 
nu era ieșit din comun, pentru că observase pe urmă 
că ieşea cu toate tipurile de femei, înalte sau micuţe. 

O dată sau de două ori o invitase la prânz. Apoi au 
început să iasă seara, din ce în ce mai des. Și într-o zi, 
o sărutase. Atunci a simțit că și-a pierdut capul. 
Lipindu-se de el, îl strânsese în braţe, sărutându-l la 
rândul ei cu o înfocare nebunească. Blake o strânsese 
pasional ca şi cum ea era singura femeie de pe lume 
care conta pentru el. 

După acel episod, timp de câteva săptămâni, 
sărutările lor deveniseră din ce în ce mai pasionale. Iar 
Blake vrusese să meargă mai departe, și probabil că 
n-ar fi avut curajul să-l refuze... În orice caz, într-o 
sâmbătă seara — da, era o sâmbătă, n-o să uite 
niciodată — o sărutase mai pasional ca niciodată. 

- O, Pamela! îi murmurase. Am atâta nevoie de 
tine... te doresc atât de mult... 

Oprindu-se, păru să-și vină în fire şi dintr-o dată o 
respinsese. 

- E târziu, îi spusese. Te conduc acasă. 

- Nu este chiat atât de târziu... protestase ea. 

- E timpul să te întorci acasă, spusese el pe un ton 
ce nu admitea replică. 

O condusese până la ușă. 

- Adio, Pamela! 

I se păruse ciudat modul în care se despărţiseră. O 
sărutase îndelung înainte de a pleca, ca de obicei. Și a 

doua zi de dimineaţă nu o sunase, aşa cum făcea de 
obicei. Pamela rămăsese însă întreaga zi lângă 
telefon... 

Luni, la birou, o tratase cu o răceală de neînțeles, 
evitând-o chiar. Nu îndrăznise să-i ceară vreo 
explicaţie. Dar peste opt zile, când îl zărise la braţul 
unei blonde simpatice, înţelesese că totul se 
terminase. 

De ce pusese capăt atât de brusc relaţiei? Rămăsese 
un mister și orgoliul o împiedicase să-i vorbească 
deschis. Îndrăgostită nebunește de el, suferise 
incredibil de mult. Dacă ar fi putut, s-ar fi ascuns 
într-un colț să-și plângă dragostea neimplinită. Dar 
trebuia să lucreze și reuşise să păstreze foarte bine 
aparentele în fața colegilor. 

Îl văzuse de câteva ori pe Blake în compania 
blondei, apoi în cea a unei roșcate voluptuoase, căreia 
îi urmase o frumuseţe brună. 

Era oare un seducător care se plictisea rapid de 
cuceririle sale? Reprezentase oare doar un simplu 
nume pe lista lungă a femeilor pe care le sedusese? 
Asta era, în orice caz, concluzia la care ajunsese. 
Încercând să-l uite pe Blake, se îngropase în muncă. 
Încetul cu încetul își înlocuise garderoba la modă cu 
taioare gri de un clasicism dezolant. 

Trecuseră luni și apoi ani... Pamela devenise un 
adevărat șoricel gri, cum îi spune uneori Blake 
glumind. Iar viaţa ei era la fel de gri ca îmbrăcămintea 


pe care o purta. 

În urmă cu câtva timp observase însă că ceva se 
schimbase în comportamentul lui Blake faţă de ea. 
leșea în continuare cu tot felul de fete, dar părea să-și 
aducă aminte că Pamela exista. N-o mai ignora. 
Dimpotrivă, râdea de ea, uneori crud. Era ţinta 
tuturor glumelor sale, aproape întotdeauna de un 
gust îndoielnic, şi simțea cum dragostea pentru el se 
transforma în ură. 

Sunetul telefonului o făcu să tresară. Ridică 
receptorul. 

- Alo? 

- Pamela? John la telefon. 

- O! Bună, John! 

- leşim împreună diseară, nu? 

- Bineînţeles. 

- Trec să te iau de la birou la şase și jumătate? E 
bine așa? 

- Perfect. 

- La mulţi ani, Pamela! 

- Mulţumesc! 

Ezită câteva secunde. 


18 


- Nu e mai bine să treci pe la mine mai târziu? 
propuse ea. Aș putea să mă schimb... 

- Locuiești prea departe. De ce să facem atâta 
efort? Sunt sigur că arăţi perfect. 

- Ok, foarte bine, răspunse ea un pic dezamăgită. 

Ar fi avut chef să scape de taior și să se îmbrace mai 
feminin. Dar se pare că John n-avea nici un chef să se 
deplaseze la periferia îndepărtată unde ea își 
închiriase un apartament confortabil. 

- Pe curând, Pamela! 

- Pe curând! 

Puse receptorul jos când un râset scurt și ironic o 
făcu să-și ridice privirea. Blake era în pragul ușii. 

- leşi diseară? o înțepă el. Cred că eşti încântată 
de vreme ce te gândești să te schimbi! 

- John m-a invitat la cină pentru a sărbători ziua 
mea de naștere. 

- Da? 

- Vrea să mă ducă la noul restaurant franțuzesc 
care tocmai s-a deschis pe strada Ohio. 

- Ce gest măreț! Se spune că este un restaurant 
foarte scump. 

- John câștigă bine. 

- Şi el se gândește doar la muncă! Mereu în 
costumul ăla gri... Vă potriviti bine, voi doi! 

Blake se întâlnise de mai multe ori cu John în timp 
ce acesta o aștepta pe Pamela la sfârșitul programului. 
Şi fără nici un motiv, de vreme ce abia îl cunoștea, 
începuse să se ia de cavalerul supus al Pamelei. 

- Ce vrei? îl întrebă ea cu răceală. 

- Ai de gând să-ţi petrecei toată dimineaţa în birou? 

- Păi... da. 

- N-ai nici o întâlnire? 

Pamela își consultă agenda. 

- Nu, în dimineaţa asta nu. De ce? 

- Aştept pe cineva și aş vrea să vă fac cunoștință. 
Soseşte într-o oră. 

- Perfect. Cine este? 

- O să fac atunci prezentările cum se cuvine. 

- Perfect, repetă ea indiferentă. 

Se întâmpla deseori ca Blake sau Don să dorească 
să-i prezinte anumiţi clienți. 

După ce Blake plecă, se cufundă din nou în studiul 
ultimelor date furnizate de computer. Muncea de zor 
când Blake reveni. 

- Pamela? El este domnul despre care îţi vorbeam. 

Pamela se ridică. Un tânăr de aproximativ douăzeci 
de ani intră în birou. Era îmbrăcat, la fel ca Blake, 
într-un costum elegant din trei piese. Își puse geanta 
pe birou şi-i întinse mâna. 

- Domnișoara Westbrook? Bună ziua! 

Se înclină, după care adăugă: 

- Mă cheamă Bob. Am venit să vă cânt cu ocazia 
zilei de naştere! 

Pamela ridică uimită sprâncenele și privi întrebător 
spre Blake, care părea să se distreze de minune. 

Bob deschise geanta și scoase un casetofon 
sofisticat, apăsă un buton și celebra melodie „La mulți 
ani“, cântată la vioară răsună în încăpere... 

Bob interpretă prima strofă. Avea o voce plăcută, 
dar Pamela vroia ca această comedie să se termine cât 
mai rapid, mai ales că la ușă începuseră să se adune 
curioşi. 

Ritmul muzicii se schimbă brusc. Se adăugase 
ritmul unei baterii și totul deveni languros, aproape o 
melodie de dansat în doi. 

Cântărețul se contorsiona în cadența muzicii, din 
ce în ce mai lasciv. Mișcându-se, îşi desfăcu cravata și 
o aruncă cu un gest studiat în direcţia Pamelei, care se 
îngălbeni. 

Nu, nu era posibil așa ceva! îşi spunea 
înspăimântată. Un striper! 

Blake o să mi-o plătească, își promise Pamela în 
gând, strângând pumnii. 

Bob continua să se miște, dezbrăcându-se pe rând 
de vest, de cămașă și în cele din urmă de pantaloni, 
rămânând într-un string minuscul, cu imprimeu de 
blană de panteră. 

Pamela știa că astfel de numere erau prezentate în 
mai multe cabarete din Chicago. Nu se dusese pentru 
că nu ţinuse cu tot dinadinsul să le vadă, așa că acum 
îl privea pe tânărul dezbrăcat din faţa ei neștiind dacă 
trebuia să râdă, să se supere sau să-și manifeste în mod 
deschis dezgustul. 

Blake o să mi-o plătească, nu înceta să-și spună în 
sinea ei. O să găsesc o modalitate să mă răzbun! 

Muzica se opri brusc și din ușă se auziră aplauze. 
Pamela nu mișca, înţepenită de uimire. Şi 
dezorientată. Atunci Bob se apropie de ea, o luă de 
mijloc şi o sărută pe gură. Totul se petrecu prea 
repede ca să poată reacționa. 

- La mulţi ani, Pamela! îi spuse. 

Apoi îşi adună rapid hainele și părăsi biroul, în 
timp ce restul angajaţilor care asistaseră la 
reprezentaţie aplaudau din nou. 

Pamela își şterse rapid buzele. 

- Sper că ţi-a plăcut acest cadou personalizat? 
spuse Blake vizibil foarte încântat de sine. 

- Enorm. Nu știu cum să-ţi mulțumesc, reuşi 
Pamela să articuleze. 

Cu mâinile în buzunare, o privea fix în ochi. Cât îl 
ura; pentru modul în care se purta cu ea, pentru 
nonșalanța sa studiată, pentru felul în care își bătea joc 
de toti şi de toate... 

- Ce amuzant a fost! pufni o angajată. 

- N-am râs niciodată atât de mult, spuse o alta. 

- Şi ce bărbat frumos, adăugă a treia. 

- Nu sunt de aceeași părere, o întrerupse Pamela. 
Prea mulţi mușchi pentru gustul meu. Cred că bietul 
băiat își petrece tot timpul în sala de sport să-și umfle 
bicepșii și pectoralii. Dar trebuie să recunosc că avea o 
voce frumoasă. 

Refuza să se dea bătută. Nu vroia să se povestească 
la toate etajele că Blake reușise s-o şocheze. Pentru că 
nu mai avea la ce să asiste, toată lumea care se 
strânsese la ușă pleca. 

- Preferi contabilii palizi și slăbuţi? o întrebă 
Blake. Tipii de genul lui John Holloway? 

Pamela îl privi drept în ochi. 

- Te-ai distrat bine, nu-i aşa? Sunt încântată. Ce-ar 
fi acum să mă lași să-mi continui munca? 

- Te las, te las... 


KKK 

La douăsprezece și jumătate fix Pamela era 
împreună cu toţi colegii și prietenii ei la masa 
rezervată de secretara șefului ei. Don o luă de mână și 
o conduse la locul de onoare. 

Tocmai se așeza când se apropie Blake, care se 
aplecă şi-i prinse doi boboci de trandafir la gulerul 
taiorului. 

- Să punem un pic de culoare pe griul ăsta, 
murmură el. 

Nu îndrăzni să refuze acest al treilea cadou când 
toate privirile erau îndreptate asupra ei. Dar cât şi-ar fi 
dorit să arunce acești trandafiri și să-i calce în picioare! 
În timp ce Blake îi potrivea bobocii, capul său fusese 
pentru o secundă foarte aproape de faţa Pamelei, care 
simţi cum îi bate inima tare. Avu atunci brusc o dorinţă 
nebună să-și treacă degetele prin părul său blond... 

Din fericire Blake se ridicase foarte repede și se 
dusese să se așeze în celălalt capăt al mesei lungi. 

- După toate glumele proaste pe care le-ai făcut, e 
drăguţ din partea ta să-i oferi niște flori, recunoscu 
Don. Cumva Blake încearcă să-ţi intre în gratii? 

Adăugă mai tare: 

- Sau să-și ceară iertare pentru victoriile sale de la 
squash? 

De data asta Blake auzise. 

- Nu este vina mea dacă nu reușește să câștige! 

- Iau lecţii în continuare, replică Pamela. Într-o zi 
O să te bat, ai să vezi. 

Cu câteva luni înainte Pamela se înscrisese la un 
club de squash din apropierea biroului, unde se ducea 
de două ori pe săptămână. Blake, care frecventa 
același club de peste un an, îi propusese într-o zi să 
facă împreună o partidă. Se întâlniseră într-o pauză de 
masă şi Pamela fusese zdrobită în trei seturi. 

- Jucăm o partidă mâine? îi propuse el. Trei seturi, 
ca de obicei. Pariez cinci dolari că le vei pierde pe 
toate trei. 

Pamela acceptă provocarea. 

- De acord. Dar nu te bucura prea devreme! 
Profesorul meu mi-a spus că am făcut progrese. O să 
câștig eu de data asta. 

- Să punem pariu pe cinci dolari, insistă Blake. 

- S-a făcut. 

Conversaţia continuă apoi cu subiectul schimbării 
birourilor. Președintele Herb Muldaur îi ceruse 
Pamelei să studieze costul mutării într-un cartier de la 
marginea orașului. 

- Cum stai cu studiul, Pamela? o întrebă Don. 
Rămânem aici sau ne mutăm într-un loc cu 
verdeață? 

- Nu pot să spun nimic deocamdată, răspunse ea. 
Nu am terminat încă analiza. Trebuie să iau în calcul 
atâtea elemente... Este un studiu complicat și pentru 
că îl fac pe lângă lucrările mele zilnice, nu înaintez 
prea repede. 

Blake, care dorise dintotdeauna ca mutarea să aibă 
loc, spuse pe un ton solemn: 

- Toată lumea știe că adori centrul Chicagoului, 
Pamela. Mă tem că preferinţele tale îţi influențează 
analiza. 

Pamela ridică din umeri. 

- Cum pot fi influențate niște cifre? 

- Poţi să scoţi tot ce ai chef din niște statistici! 

- Oamenii necinstiţi pot face asta, sau cei care nu 
ştiu să le interpreteze. 

Blake o aprobă: 

- Ai dreptate. 

I se păru că vede o umbră de respect în ochii săi de 
smarald. Nu, visase probabil... El, s-o respecte? Era 
imposibil. O trata mai rău ca pe cea mai umilă ființă, 
iar în această dimineaţă fusese mai dezagrabil ca de 
obicei... 

La şase și jumătate fix John Holloway bătea la ușa 
biroului ei. 

- Eşti gata? o întrebă zâmbind. 

- Bineînţeles. 

- Câtă punctualitate! 

- Stii că amândoi suntem la fel de punctuali, John. 

Pe culoar se întâlniră cu Blake, care se făcu că nu-i 
vede. Pamela se miră. Până acum îl salutase mereu pe 
John. Ce se intâmpla cu el? 

Restaurantul franțuzesc, unde totul era alb şi 
auriu, era considerat printre cele mai elegante din 
Chicago. Pamela se simţea insignifiantă în taiorul ei 
mult prea sever pentru o asemenea ambianţă. În ceea 
ce-l privește pe John, el era într-unul din veșnicele 
sale costume închise la culoare, cu dungulițe albe și 
fine. 

De talie mijlocie, cu o faţă fără prea multă 
personalitate, John era un bărbat de patruzeci și trei 
de ani. De când se cunoscuseră, cu ocazia unui 
congres, se vedeau în mod regulat. Divorţase cu câteva 
luni înainte şi nu se grăbea să se recăsătorească. Ceea 
ce-i convenea de minune Pamelei, care, la rândul ei, 
n-avea nici un chef să se fixeze. 

Se simţea în largul ei cu John. Aveau întotdeauna 
despre ce să vorbească și împărtășeau deseori aceleași 

opinii. Din punct de vedere sentimental, relaţia era 
într-un punct mort, dar n-avea nici un motiv să se 
plângă. 

La desert, John scoase din buzunar o cutiuţă și i-o 
întinse: 

- La mulţi ani, Pamela! 

- Mulţumesc! 

Ştia că n-are de ce să se teamă de cadoul lui. John 
nu era genul de bărbat care să facă glume proaste, așa 
cum făcea Blake. 

Desfăcu nerăbdătoare fundele și descoperi o cutie 
din piele. 

- John, ce nebunie ai făcut... 

Înăuntru descoperi un ceas de aur, așezat pe o 
pernuţă din catifea neagră. 

- Este foarte frumos, murmură ea. Nu... nu pot să 
accept un astfel de cadou! 

- Ascultă-mă, Pamela, ne cunoaștem deja de ceva 
timp. Doar nu era să-ţi ofer cine știe ce prostioară! 
Meriţi mai mult. Însemni atât de mult pentru mine... 

Îi evită privirea, înțelegând că relaţia cu John lua 
brusc o turnură periculoasă... şi nu ţinea să meargă în 
această direcţie. 

Capitolul 2 


Cu racheta sub braț, Pamela se îndrepta fără prea 
mare entuziasm spre terenul de squash pe care-l 
rezervase Blake. Se schimbase deja și purta acum un 
tricou albastru închis cu șnururi albe şi o pereche de 
pantaloni scurți asortaţi. 

Nu știa că şi Blake frecventa acest club atunci când 
se înscrisese. Dacă ar fi știut, și-ar fi ales orice alt sport 
în afară de squash! 

Înainte să intre pe teren, Pamela rămase o clipă 
nemișcată. O cuprinsese neliniștea, ca de fiecare dată 
când trebuia să-l înfrunte pe Blake în acest joc care 
necesita nu doar o formă fizică excelentă ci și reflexe 
foarte rapide. Știa că urma să facă glume pe seama 
ținutei sale. 

O, dacă aș putea câștiga un set! spera Pamela. 

Bineînţeles că Blake era mai puternic decât ea. Și 
mai bine pregătit. Dar și ea făcuse progrese reale în 
cursul ultimelor săptămâni. Ar putea să-l învingă, cu 
un pic de noroc. 

Hotărt în cele din urmă să intre pe teren. Blake 
sosise deja, îmbrăcat într-un tricou de bumbac alb și 
pantaloni scurți de aceeași culoare. Se antrena la zidul 
din faţă și, cu inima bătându-i puternic, Pamela aștepta 
în prag, admirând silueta sportivului din faţa ei, cu 
picioare mușchiuloase și ţinută atletică. 

Simţind că era în spatele său, Blake prinse mingea 
cu mâna stângă şi se întoarse. 

- Ai sosit! 

- Sunt punctuală! spuse ea, gata deja de apărare. 

- Eu am sosit un pic mai devreme și am profitat să 
mă antrenez. 

- În cazul ăsta trebuie să-mi lași cinci minute să 
mă încălzesc înainte de a începe oficial meciul. Altfel, 
n-ar fi corect. 

- Bine, bine... 

O studie pe Pamela din cap până în picioare și 
buzele i se întinseră într-un zâmbet senzual. 

- Ar trebui să vii în pantaloni scurţi la birou. Ai 
niște picioare foarte frumoase. De ce le ascunzi sub 
fuste gri de învățătoare? 

Pamela ridică din umeri. 

- Şi tu de ce nu vii în ţinuta asta? 

- Unu zero pentru tine! recunoscu Blake bine 
dispus. 

Privirea îi căzu pe ceasul nou al Pamelei, și zâmbetul 
îi dispăru brusc de pe faţă. 

- Este nou? o întrebă Blake pe un ton sec. 

În doi paşi era lângă ea, şi-i luase în mâini 
încheietura. 

- Lasă-mă să mă uit la el. 

Încruntă fruntea: 

- Un cadou din partea prietenului tău? 

- Un cadou din partea lui John Holloway, îl 
corectă ea rece. 

- Dar te respectă, nu glumă... 

Pamela nu spuse nimic. 

- Așadar... între tine și John este ceva mai serios? 
o întrebă el brusc, pe un ton nepoliticos. 

- Se face un an de când suntem împreună... 

- Mă întreb ce-ai găsit la el! 

Dintr-o dată, Pamela își regăsi prezenţa de spirit 
obișnuită. 

- John are multe calităţi! Este un bărbat inteligent, 
tandru, atent... 

-... Şi îngrozitor de plictisitor, o întrerupse Blake. 
Cum ai reuşit să-l suporţi atât de mult timp? După o 
oră cu el, cred că aș înnebuni! 

- Ştii ce mi-e greu să suport? 

- N-am nici cea mai mică idee. 

- Ei bine... modul tău de a judeca un om cu care 
care nu ai schimbat mai mult de două cuvinte în viața 
ta! îl înţepă Pamela încrucișându-și braţele. De altfel, 
viaţa mea particulară nu te interesează. 

- Suntem prieteni vechi, Pamela, spuse el 
conciliant. N-aș vrea să te văd nefericită... aşa cum vei 
fi dacă îţi legi viața de acest John Holloway. 

Expresia feţei sale devenise îngrijorată. 

- Locuiţi împreună? o întrebă dintr-o dată. 

- Ce întrebare! exclamă ea, şocată. 

- Dac-ai fi îndrăgostită de el, n-ai reacționa așa. 

Ochii Pamelei sclipiră. 

- Refuz să vorbesc despre John cu tine! Să 
începem partida, sau altfel plec. 

- Foarte bine, foarte bine, spuse Blake și se 
îndepărtă. 

- Ai onoarea să începi prima. 

Pamela se așeză lângă linia de serviciu și luă poziţia 
de servire. 

- Chiar că ești suspicioasă, mormăi Blake în 
spatele ei. Eu nu m-aș supăra dacă m-ai întreba despre 
viaţa mea particulară. 

- Ce-aș putea să te întreb? La viteza cu care 
schimbi femeile! O adevărată furtună... Ai nevoie de 
una nouă în fiecare săptămână! 

- Nu exagera, Pamela! Una pe săptămână? Nu, ar 
fi prea mult! 

- Mai ești cu însoţitoarea de bord cu care te-am 
văzut acum cincisprezece zile? 

- Nu. 

- Vezi? Cine este fericita aleasă în acest moment? 

- Nimeni. 

- A, nu? exclamă ea neîncrezătoare. După care 
adăugă, sarcastic: 

- Ţi-ai luat câteva zile de concediu? 

De data asta fu rândul lui Blake să se enerveze. 

- Acum ce facem, jucăm... da sau nu? 

- Jucăm, spuse Pamela, lovind mingea cu toată 
puterea. 

Peste patruzeci și cinci de minute partida era 
terminată și, ca de obicei, Blake câștigase toate trei 
seturile. Nu pierdu ocazia să se laude în faţa lui Don, 
cu care se întâlniră la parterul clădirii. 

- Aşadar, Pamela îţi este datoare cinci dolari, 
conchise Don amuzat. 

- Este adevărat, de vreme ce-am pariat! 

- Si-a plătit datoria? 

- Nu încă. 

- Nu te îngrijora, o să-ți dau cei cinci dolari, spuse 
Pamela agasată. 

Deschise geanta pentru a scoate portmoneul când 
deodată îi veni o idee. Blake făcea mereu glume pe 
seama ei? Ei bine, de data asta se va răzbuna... 

- Îmi pare rău Blake, n-am cinci dolari la mine, 
pretinse Pamela. Eşti de acord să aştepţi până mâine? 

- Bineînţeles. 

Înainte să ia autobuzul care o ducea la gară, Pamela 
și-a făcut curaj și a intrat într-un magazin de lenjerie 
foarte specializat, care se afla în apropierea birourilor. 
Vitrinele sale erau pline de corsete din dantelă neagră, 
cămășuţe de noapte transparente și portjartiere 
seducătoare în toate culorile. 

Pamela știa ce dorea să cumpere, așa că peste 
câteva minute ieșea din magazin. Cumpără apoi o 
călimară cu cerneală. După ce făcu aceste cumpărături 
luă, în sfârșit, autobuzul spre gară. 

Nu se putea abtine să nu zâmbească la gândul că 
urma, în sfârșit, să-și ia revanșa... 


A doua zi, cu un plic în mână, Pamela se îndrepta 
spre biroul lui Blake. 

- Blake, am ceva pentru tine! spuse ea zărindu-l 
pe hol. 

Se apropie de ea zâmbind, și Pamela simţi că inima 
îi bătea mai repede la vederea acestui bărbat frumos, 
mai seducător ca niciodată, îmbrăcat într-un costum 
gri-albastru și cu o cămașă albă. 

Câţiva curioși se strânseseră deja în jurul lor. Toată 
lumea aflase despre pariu și fiecare se aștepta la un 
nou episod între cei doi adversari. 

- Cei cinci dolari! îl anunţă ea întinzându-i plicul 
voluminos, pe care scrisese cu litere mari: Blake 
Rawlins. Este un cec. Sper că nu te deranjează? 

- Nu, deloc... 

Ridicând din sprâncene, Blake cântărea în mână plicul. 

- Deschide-l! spuse ea. 

Blake o ascultă. Peste câteva clipe, ţinea în mână un 
slip minuscul din satin roșu, cu dantelă neagră pe 
margine, pe care Pamela scrisese foarte îngrijit 
următoarele cuvinte, urmate de semnătură: „Plătiţi pe 
numele lui Blake Rawlins cinci dolari“. Toată audienta 
izbucni în râs, iar secretarea Pamelei, Diane, consideră 
foarte reușită această glumă. 

- Ah, ce-aș vrea să văd fata casierului de la bancă! 
exclamă ea. 

Blake rămase câteva secunde fără cuvinte. Devenise 
stacojiu şi părea pierdut, ceea ce nu i se întâmpla 
niciodată. 

Pamela reușise să inverseze situaţia și avea un chef 
nebun să-i aducă acest lucru la cunoștință. 

Dar, dintr-o dată, Blake își reveni. Orice urmă de 
jenă îi dispăru de pe faţă. Părea acum să aprecieze 
drept foarte amuzantă situaţia. 

- Să port acest „cec“ la bancă? Niciodată! exclamă 
el. Intenţionez să-l păstrez. Nimeni din Chicago nu se 
poate lăuda că are una din piesele de lenjerie cele mai 
intime ale Pamelei Westbrook! 

Și adăugă ironic: 

- Cine şi-ar fi închipuit că poartă astfel de lenjerie 
sub costumele sale gri? 

Fu rândul Pamelei se se simtă îngrozitor de jenată. 
Nu se gândise nici o clipă că va deveni victima propriei 
sale farse. 

Îi apărură lacrimi în ochi. De ce reușea Blake să 
distrugă mereu imaginea de femeie serioasă și 
eficientă pe care se străduia să și-o creeze? 

Îi întoarse spatele și se îndreptă spre biroul ei, 
jurându-și ca de acum înainte să facă totul pentru a-l 
evita pe Blake. 

Îi era ciudă că nu se gândise mai mult la 
consecințele glumei sale. De fapt, chiar căutase ceea 
ce i se întâmplase... 

În acest timp, Blake regreta cuvintele pe care i le 
adresase. Reușise să o scoată din sărite pe Pamela. 

Era pe punctul să izbucnească în lacrimi în faţa 
tuturor, se gândi el. În realitate, este atât de 
fragilă... 

Își muşcă buza de jos. ÎI luase gura pe dinainte, dar 
chiar nu se așteptase la un asemenea cadou din 
partea ei... 

Holloway n-a reușit să-i sufoce simțul umorului, își 
mai spuse. 

Oftă adânc, privindu-și mâinile întinse pe birou. 

Toată lumea a râs pe săturate pe seama sa. Dar aș fi 
preferat să râdă în continuare de mine... 

Brusc, își cuprinse capul în mâini. Groaza de a-și 
vedea viața sfârșind ca cea a tatălui său îl cuprindea 
din nou. 

Carl Rawlins nu suportase moartea soţiei sale. 
La câteva luni după dispariţia celei care 
reprezentase totul pentru el, murise într-un 
accident auto. Un accident care aducea prea mult 
cu o sinucidere. 

În acea zi, Blake îşi jurase să nu lase niciodată ca o 
femeie să ocupe un loc atât de important în viața lui. 
Era pe atunci foarte tânăr și aceste drame l-au tulburat 
profund. 

Când a cunoscut-o pe Pamela, n-a fost sceptic, la 
început. Apoi, încetul cu încetul, îi devenise din ce în 
ce mai dragă... și i se făcuse frică. 

Încercase atunci să scape, ieşind cu una și cu alta, 
dar trebuia să recunoască faptul că Pamela își păstrase 
același loc în inima sa. 

Și acum, ea îl ura. Acum nu se mai gândea decât la 
acel idiot de John Holloway. 

- Maimuţoiul ăla! spuse el tare, strângând din 
pumni. 

Capitolul 3 


- Te-ai văzut cu Ed în ultima vreme? întrebă Don. 

Pamela tocmai se așezase lângă el, la masa mare, 
acoperită cu tapet verde închis, în jurul căreia 
conducerea Waterfrontului se reunea în fiecare 
săptămână, în sala mare de conferinţe de la ultimul 
etaj al clădirii. 

- I-am făcut ieri o vizită, răspunse Pamela. Starea 
sa s-a îmbunătăţit, dar nu cred că deocamdată este 
capabil să se ridice din scaunul cu rotile. Am discutat 
cu el despre mutarea sediului și mi-a furnizat niște 
elemente de contabilitate de care chiar aveam nevoie. 

- Săracul! oftă Don. Cred că îi vine tare greu să 
renunţe la toate responsabilităţile pe care le avea... 

-...păstrându-și în același timp funcţia, încheie 
Pamela. Cred că la început a suferit, dar acum s-a mai 
obișnuit. 

Pamela se opri. Blake tocmai se aşezase în faţa ei. 
Cobori privirea, prefăcându-se absorbită de lectura 
dosarului pe care îl adusese, dar printre gene îl 
urmărea curioasă. 

Trecuseră cincisprezece zile de la nefericita 
inițiativă pe care o avusese... De atunci reuşise să-l 
evite, dar remarcase că și el făcea același lucru. 

Cu buzele strânse, se întinse să ia stiloul său din 
aur. Era singura femeie în această adunare exclusiv 
masculină. Erau momente în care îi venea greu să le 
țină piept. 

Ședința începu. Ascultă rezultatele și apoi 
previziunile cu un aer distrat. 

- O să termini studiul curând, Pamela? o întrebă Don. 

Tresări când auzi că cineva i se adresase. 

- Scuză-mă, se bâlbâi Pamela, roșie în obraji, nu 
am înţeles întrebarea. 

- Studiul despre eventuala mutare a sediului va fi 
gata curând? repetă răbdător vicepreședintele 
departamentului gestiune, administrație şi 
contabilitate. 

- Sper să-l termin în câteva zile. 

Ridicând ochii, zări privirea lui Blake și întoarse 
repede capul. 

Herb Muldaur, preşedintele-director, general se 
întoarse spre ea. 

spre Wheaton sau Bolingbrook, începu el. 

- Aşa este. 

- Blake ar dori ca Waterfront să se mute la Oak 
Brook, reluă el. În această zonă rezidenţială de la 
marginea orașului, prețurile sunt probabil mult mai 
ridicate decât în alte părți, dar aș dori totuși să adaugi 
Oak Brook pe listă. 

Pamela își stăpâni o grimasă. Așadar, Blake găsisese 
o modalitate să-i dea de muncă în plus? Bineînţeles că 
dorinţele nepotului președintelui-director general 
erau ordine pentru ea! 

- Prețul terenurilor din Oak Brook sunt chiar 
foarte mari, spuse Scott Mason, vicepreședintele 
departamentului de vânzări. 

- Zona asta e de viitor, interveni Blake. Foarte 
multe companii s-au mutat deja acolo. Eu văd foarte 
bine Waterfrontul acolo. E vorba de prestigiu. 

- Cunoști Oak Brook? îl întrebă Don. 

- Am bătut întreg cartierul în ultimele săptămâni. 

- De ce? 

- Caut o casă. 

- O casă? 

Don izbucni în râs, după care spuse: 

- Mă întreb ce-ar face un celibatar înrăit ca tine cu 
o casă la periferie! Chiar dacă este vorba de cel mai 
frumos cartier al Chicagoului! 

- M-am săturat să locuiesc într-un apartament. A 
devenit insuportabil să locuieşti în centrul orașului. 
Ca mulţi dintre concetăţenii mei, simt nevoia să văd 
un pic de verdeață în jurul meu când mă întorc seara 
acasă. 

Pamela făcu câteva însemnări în agendă. 

- O să adaug așadar o anexă la studiu, spuse ea pe 
un ton neutru. 

Care va să zică, Blake vroia să se mute? Era la fel de 
surprinsă ca Don. 

Herb Muldaur reluă. 

- Pe ordinea zilei avem proiectul călătoriei în 
Irlanda. Toată conducerea societăţii este invitată, 
împreună cu soțiile. Vom avea ocazia să ne întâlnim cu 
unii din exportatorii irlandezi cu care facem afaceri în 
mod regulat. Şi va fi de asemenea o călătorie 
turistică. ..o modalitate agreabilă de a îmbina afacerile 
și plăcerea! 

Don începu să râdă. 

- Toată conducerea societăţii este căsătorită, cu 
excepţia lui Blake și a Pamelei! Va trebui deci să 
rezervăm două camere separate pentru ei... 

- Mai bine facem niște economii la Waterfront! 
interveni Scott Mason, pe un ton glumeț. Să stea 
amândoi în aceeași cameră. Cu o singură condiţie 
bineînţeles: ca ei să fie de acord! 

Toată lumea se distra pe seama acestei propuneri, 
cu excepția celor doi. 

- Nu cred că este o idee bună, spunse Don. Să-i 
punem împreună? Ar fi ca și cum am închide o pisică 
și un câine într-o cușcă! 

- Așadar, o cameră pentru Blake și alta pentru 
Pamela, conchise Herb Muldaur bine dispus. Cu atât 
mai rău pentru finanţele Waterfrontului! 

- Da, o cameră pentru mine, spuse Pamela; dar cu 
o încuietoare sigură! 

Izbucniră din nou hohote de râs. Pamela ridică 
privirea și văzu că Blake se uita fix la ea, și în ochii săi 
ca smaraldul, care aproape deveniseră negri, văzu 
ostilitatea... Se înfioră. 


Pamela se uită la ceas și ridică din sprâncene. 

- S-a făcut deja şase! murmură ea. 

Absorbită de muncă, nici nu simţise cum trecuse 
timpul astăzi. John Holloway trecea s-o ia și nu-și 
dăduse nici măcar cu ruj. 

Era vineri şi, conform unui ritual bine stabilit, cinau 
împreună în fiecare vineri. 

- Pamela, ai un minut? 

Blake apăruse în pragul ușii. După atitudinea pe 
care o avea, Pamela își dădu seama că vroia s-o întrebe 
despre o problemă de ordin profesional. 

- Bineînţeles, răspunse. 

Intră și se opri în faţa biroului ei. În aceste clădiri 
supraincălzite, americanii erau obişnuiţi să-și scoată 
vesta și să rămână în cămașă. Blake nu făcea excepţie 
de la regulă. Își suflecase mânecile deasupra coatelor, 
dezvăluindu-şi braţele muşchiuloase și bronzate, 
acoperite de păr blond. 

Îşi băgă mâinile în buzunare și ezită câteva 
momente. Pamela îl privea întrebătoare. 

- Ei? 

- Poţi să-mi faci un serviciu? 

- Ce fel de serviciu? întrebă ea, neîncrezătoare. 

- Am descoperit o casă fabuloasă în Oak Brook. Aș 
vrea să vii cu mine s-o vizităm. 

- De ce? se miră ea. 

- Să ziceam că am nevoie de... o părere obiectivă. 

Pamela dădu din cap în semn negativ. 

- N-am nici cele mai elementare cunoștințe în 
domeniul imobiliar! Mai bine ai vorbi cu Don sau cu 
Scott. 

- Am nevoie de părerea unei femei. 

Pamela râse fără prea mare tragere de inimă. 

- În cazul ăsta, ţi-e greu să alegi! 

- O să poţi aprecia mai bine ca oricine. 

- Să vedem, Blake... 

N-o lăsă să termine. 

- Dacă am merge s-o vedem mâine? sugeră el. 
Mâine după-amiază? 

- Nu sunt liberă. Mâine ies cu John. 

Privirea lui Blake deveni mai dură. Urmă o tăcere 
grea, pe care o rupse, în cele din urmă, el. 

- La ce oră? 

- Păi...la şapte. 

- În consecință, eşti liberă toată după-amiaza? 

- Nu, am de făcut cumpărături, de spălat... Pe 
scurt, toate treburile casnice de care n-am avut timp să 
mă ocup în cursul săptămânii. 

- Ai putea să speli și să faci cumpărăturile în seara 
asta, ca să ai mâine întreaga zi liberă. 

- În seara asta ies la restaurant cu John. Trebuie 
să apară dintr-un moment într-altul. 

- Dar îl vezi tot timpul! exclamă el disperat. 

- Ascultă, Blake, de ce nu-i ceri altcuiva să te 
însoţească? 

- Pentru că vreau s-o vezi tu, spuse el, dând din 
cap ca un copil încăpățânat. 

Pamela ridică din umeri. 

- Doar tu o să locuiești în ea. De ce te interesează 
părerea mea? 

O privi fără să spună nimic. Apoi, cu o voce obosită, 
spuse: 

- Ne cunoaștem de ceva timp. Mă gândeam că 
dacă îţi cer un serviciu o să accepti... În locul tău, n-aş 
fi ezitat nici o clipă. 

Pamela se înroși. Blake părea să o creadă egoistă. 

- Bine, oftă ea, rămasă fără argumente. Dacă ţii, o 
să te însoțesc în Oak Brook mâine după-amiază. N-ar 
trebui să dureze mult, nu? 

- În principiu, nu. Vrei să vin să te iau la ora unu? 

- De acord. 

- Mulţumesc. O să fiu tare fericit să-mi spui ce 
crezi despre casa asta! spuse el pe un ton călduros. 

Perplexă, Pamela îl urmări cu privirea până când 
Blake ieși din birou. 

Unde vrea să ajungă? se întrebă. Ce bărbat 
misterios... Sunt săptămâni de când mă evită și acum, 
dintr-o dată, își schimbă comportamentul.. 

Dădu din cap. 

Apoi, fără să se mai gândească la acest mister, își 
refăcu machiajul și când John apăru, la șase și 
jumătate fix, era gata. 

În timp ce mergeau spre lift, se întâlniră cu Blake, 
care trecu nepăsător, ca și cum Pamela și John erau 
invizibili... 

A doua zi, la ora unu, Porsche-ul roșu al lui Blake 
se oprea în faţa casei Pamelei. 

După lungi ezitări, hotărâse să îmbrace unul din 
eternele sale costume. La urma urmei Blake era un 
coleg de serviciu, nu? 

Blake o studie din cap până în picioare, apoi ridică 
din umeri. 

- Şi servieta? o întrebă el sarcastic. 

- N-am nevoie de ea azi. 

- N-ai nici o ţinută mai confortabilă? Nu există 
ceva mai deprimant ca aceste haine gri... 

În blugi și cu un tricou din cașmir, Blake părea și 
mai relaxat decât la birou. 

- Du-te și schimbă-te, sugeră el. Sigur ai niște 
pantaloni vechi uitaţi într-un colț sau... 

- Cred că arăt foarte bine așa, îl întrerupse ea. 

- Cum vrei! oftă el. 

În timp ce conducea, îi arunca din când în când 
scurte priviri. 

- Ai petrecut o seară frumoasă ieri? o întrebă 
el brusc. 

- Desigur, mulțumesc. 

- Conversaţiile cu Holloway sunt atât de 
interesante! spuse el zeflemitor. 

Pamela nu-i răspunse. 

Mai activ ca de obicei, John o sărutase aseară cu o 
patimă neobișnuită. Şi ea rămăsese inertă în braţele 
sale, incapabilă să-i răspundă cu aceeași pasiune. 

- Reușește măcar să te tulbure? 

- Nu te privește, răspunse ea sec. 

- Sunt sigur că nu, spuse el gânditor. Ai devenit 
atât de îndepărtată, de distantă, de rece... Este 
dovada că nu-ţi trezește nici o pasiune. 

- De ce te amesteci? se indignă Pamela, furioasă. 

Blake nu spuse nimic câteva clipe. 

- Ţin la tine, Pamela, murmură el în cele din 
urmă. 

Pamela îl privi cu stupoare. Apoi, întorcând capul, 
se prefăcu interesată de peisaj. 

Care va să zică ţinea la ea? Asta era ceea ce 
pretindea el, dar ea nu credea o iotă. Dacă ar fi contat 
măcar un pic în ochii lui, n-ar fi tratat-o niciodată cu 
atâta dispreț. Nu și-ar fi dat atâta silință s-o pună în 
situaţii ridicole în fața colegilor. 

Sosiră în fața unei agenţii imobiliare și unul dintre 
angajaţi îi conduse la casa care-i plăcuse lui Blake atât 
de mult. 

Pamela se îndrăgosti la prima vedere de vila lungă 
și albă cu un singur etaj. 

Aici mi-ar plăcea să locuiesc, se gândi ea. Aici și 
nicăieri altundeva! 

Ca într-un vis, trecea dintr-o cameră într-alta, 
călcând pe mocheta groasă din lână naturală, care 
înăbușea zgomotul pașilor. Casa era complet goală dar 
în gând, Pamela o mobilase deja... 

O! Cât de mult i-ar fi plăcut să mobileze casa pe 
placul ei, s-o transforme în căminul confortabil și 
călduros la care visase mereu... 

La etaj una din camere avea o terasă care dădea 
spre o grădină atât de minunată, încât nu putea fi 
decât opera unui peisagist genial. 

Pamela se aplecă peste balustradă, admirând 
piscina mare, a cărei apă albastră strălucea în razele 
soarelui. 

- E magnific! exclamă ea. 

- Eram sigur că o să-ţi placă, spuse Blake, care o 
urmărise. 

Un vânticel ușor îi răvășea părul blond. Se sprijini 
de balustradă, foarte aproape de ea. 

- Copacii ăştia mari și tufele izolează complet 
grădina de lumea exterioară. 

- Aşa e... 

- Visează un pic, Pamela... Într-o seară caldă de 
vară, ar fi atât de plăcut să te arunci în piscină înainte 
de a urca la etaj pentru a te lăsa în voia jocurilor 
dragostei... 

Trezită brusc din visarea cu ochii deschişi în care se 
cufundase, întoarse spatele acestui paradis și se 
îndreptă spre ușă. 

- Cred că agentul ne așteaptă jos... 

Blake o prinse de încheietura mâinii și imediat era 
în braţele sale. 

- Dar, Blake, ai înnebunit! exclamă ea. Ai... 

Nu avu timp să mai adauge ceva. Pusese deja 
stăpânire pe buzele sale, cu un sărut pasionat. Inimile 
lor băteau la unison, într-un ritm care se accelera din 
ce în ce mai tare. 

Blake își strecurase mâna pe sub taior și-i mângâia 
spatele și umerii. Cu un geamăt, Pamela îl îmbrăţișă, 
lipindu-se de el, abandonându-se toată. 

Brusc, își reveni în fire. Ce făcea în braţele acestui 
bărbat care în ultimii ani o tratase cu indiferenţă și 
dispreţ? 

- Lasă-mă! strigă Pamela, împingându-l violent. 

Se eliberă și fugi. Peste un minut, impasibil, Blake 
o urmă la parter. 

Pamela, furioasă, încerca să-și ascundă mânia. 

Își imagina oare că, după cinci ani, totul putea să 
fie ca înainte? Chiar o credea lipsită de mândrie? 

Nu schimbară nici un cuvânt în mașină, până în 
momentul în care mașina opri în faţa locuinţei 
Pamelei. Aceasta își desfăcu centura de siguranță și se 
pregătea să deschidă portiera când Blake o luă de 
mână. 

-  Așteaptă, Pamela! Trebuie să vorbim despre... asta. 

- Care asta? 

- Acest sărut. 

Pamela se încordă. 

- Te-ai purtat într-un mod... incalificabil! 

O ţinea în continuare de mână. Să-l simtă atât de 
aproape o tulbura teribil și-i era ciudă că era atât de 
vulnerabilă chiar și după atâţia ani. 

- Comportamentul meu a fost incalificabil? repetă 
el ironic. În acest caz, la fel a fost și al tău. Pentru că ai 
răspuns cu multă înfocare sărutului meu... înainte de 
a ţi se face frică și de a fugi. 

Pamela ridică din umeri. 

- Mie? Frică? Visezi... Eşti atât de obişnuit să vezi 
cum îţi cad în braţe femeile, încât te crezi irezistibil! 

ÎI privi în ochi și adăugă, pe punctul de a izbucni în 
lacrimi: 

- Te rog... Nu mă confunda cu una din femeile 
ușoare care roiesc în jurul tău. 

- Pamela! Ştii bine că ai un loc special! Eşti diferită 
de restul și... 

- Da! Ai un mod ciudat de a-mi dovedi că sunt 
diferită de celelalte! Într-o zi dispreţundu-mă, în alta 
fiind sarcastic, pe urmă... 

Blake o întrerupse. 

- Nu te supăra! Aveam... motivele mele să mă 
comport aşa. 

Pamela râse amar. 

- Motivele tale? Şi care sunt aceste motive? 
Blonde, brune sau roşcate? 

- O să-ţi explic la momentul potrivit. 

- N-o să-ţi ascult explicaţiile. Te cunosc prea bine, 
Blake Rawlins! Singurul tău scop în viață este să-ţi 
înmulţești cuceririle. N-am de gând să mai figurez pe lista 
ta, fii convins de ceea ce-ţi spun! Și acum, lasă-mă să plec. 

Dori să deschidă portiera, dar o împiedică și de 
data asta. 

- Nu, nu mă cunoşti, Pamela! Nu ştii cum sunt în 
realitate. 

Vocea-i devenise mai dură. 

- Să vorbim puţin despre tine! Te îmbraci ca o 
femeie tristă de şaizeci de ani! leşi ca un bărbat 
monoton ca ploaia! 

O amenință cu degetul. Dar în spatele acestui 
cocon protector pe care ai reuşit să-l ţeși în jurul tău, 
știu că se află o femeie vie, vibrantă și pasională... 

- Ah, ce prostii poți să spui! strigă ea 
disprețuitoare. 

- Te înțeleg mai bine decât îţi închipui, Pamela. 
Ştii de ce? Pentru că și eu am fugit de ceea ce mi se 
părea că este un pericol. 

O luă în braţe. 

- Să încetăm să mai fugim, Pamela. Să încetăm să 
mai fugim unul de celălalt... 

Îi mângâia cu tandrete părul, ca și cum încerca să 
îmblânzească un animal sălbatic. 

- Simt cum îţi bate inima... 

Capetele lor erau foarte apropiate. 

- Sărută-mă, murmură el. 

- Nu. 

Pamela își întoarse capul, dar Blake o luă de bărbie 
și o obligă să-l privească în ochi. Apoi se aplecă şi o 
sărută. 

Ar fi trebuit să se zbată, să refuze acest sărut. În 
schimb, răspunse cu un elan venit din adâncul fiinţei 
sale. Când mâna lui Blake puse stăpânire pe unul din 
sânii ei, se lipi de el cu un geamăt surd. 

Îşi veni în fire doar în clipa în care Blake începea 
să-i desfacă nasturii bluzei. 

- Mă lași în pace, Blake? strigă ea vehement. Cum 
îndrăznești. ..? 

Blake râse. 

- Îţi displace? Mă miră... 

- Mă laşi în pace? repetă ea, în culmea mâniei. 

Fără să se gândească, ridică mâna și-l pălmui. Blake 
îi dădu drumul imediat și o privi uimit. Nu-l lovise 
foarte tare, dar după toate aparențele, păruse să 
înțeleagă mesajul. 

- De ce, Pamela? 

- i-am spus să încetezi, răspunse ea strângându-și 
taiorul. 

- De ce? repetă el. 

- Nu vreau să mă săruţi. 

- Nu te cred. 

Pamela se înroși. 

- Pentru un sărut este nevoie de două persoane, 
spuse el pe un ton lejer. Şi noi eram doi... 

- Ascultă-mă, am venit cu tine să vizitez casa 
pentru că ai insistat. Am văzut-o! Acum, gata! Ce-ţi 
veni? Este adevărat că mai de mult am ieșit impreună. 
Dar e o poveste veche. S-a terminat! Există un alt 
bărbat în viaţa mea. Mie nu-mi place să mă împart. 

Cobori din mașină fără ca Blake să mai încerce să o 
reţină. Trânti portiera și alergă în apartament, unde se 
aruncă pe pat şi începu să plângă cu capul în pernă. 

- Blake! O, Blake!... hohotea. 

Avea o dorință nebună să-i simtă braţele în jurul ei 
și asta o ducea pe culmile disperării. 

Capitoul 4 


Peste trei săpătmâni, întreaga conducere a 
companiei debarca la Dublin. 

A doua zi se întâlniră cu exportatorii irlandezi cu 
care colaborau în mod regulat și petrecură 
următoarele zile vizitând uzine și fabrici, pentru a 
studia posibilităţile extinderii afacerilor între cele 
două părţi. 

O dată terminate obligaţiile profesionale, puteau să 
se relaxeze și să facă un pic de turism. Le-a fost pus la 
dispozție un microbuz și Blake se instală imediat la 
volan. Pamela se aşeză în spate, singură, pentru că toţi 
ceilalți își aduseseră soțiile, cu excepţia lui Blake, care 
nu era căsătorit, la fel ca ea. 

Au făcut primul popas la cincizeci de kilometri de 
Dublin, la Lendalough, în munţii Wicklow. Un loc 
magnific. Înconjurată de păduri şi de dealuri, o 

mânăstire în ruine se ridica în apropierea a două mici 
lacuri, a căror suprafaţă era nemișcată ca apele unei 
oglinzi. În apropierea ruinelor mânăstirii și a bisericii 
se găseau câteva morminte vechi, din piatră gri, care se 
întrezăreau prin iarba verde. Pamela se îndepărtă de 
grup pentru a le privi mai de aproape. Auzind dintr-o 
dată un zgomot în spatele ei, tresări. Era Blake. 

- M-ai speriat! 

- Meditai? 

- Cum să faci altceva într-un asemenea loc... ? 

O luă de mână și o trase după el. 

- Vino să vezi. 

- Ce? întrebă ea neîncrezătoare. 

Îi arătă volumul care-i umfla unul din buzunarele 
hainei. 

- Am citi în ghidul ăsta că nu trebuie să ratăm să 
mergem pe cealalată parte... .Vino repede, ca ceilalţi să 
nu-și dea seama că ne-am separat de grup! 

- Dar dacă ruinele sunt mai interesante în cealaltă 
parte, de ce nu le spui? 

- Nu! Sunt atât de zgomotoși... Femeile flecăresc 
continuu. Este insuportabil. Vino! 

Pamela nu se putu abţine să nu izbucnească în râs. 

- Uite c-ai devenit misogin! Și dacă pleacă 
fără noi? 

- Imposibil. Cheile sunt la mine! 

Îl urmă fără să se mai lase rugată pe o cărare 
mărginită de ferigi înalte și ajunseră nu după mult 
timp pe malul unui al treilea lac. 

- Ce liniște minunată... oftă Pamela. 

- Nu-i așa? Spune drept că nu e bine să scapi de 
hoarda aia asurzitoare. Soţiile distinşilor noștri colegi 
sunt nişte adevăraţi papagali, spuse el. 

- Blake! 

- Peruşi! repetă el categoric. 

Brusc, o luă după umeri și o trase spre el. 

- Nu, Blake!... Nu, asta nu! 

Se eliberă rapid. 

- Chiar atât de antipatic îţi sunt? 

- Ai uitat să suntem într-o călătorie de afaceri și te 
comporti ca un... ca un... 

Se opri, negăsind cuvântul potrivit. Blake izbucni 
în râs. 

- Dar este şi o călătorie de plăcere, draga mea 
Pamela! Trebuie să știi să uiţi de seviciu din când în 
când! 

- Nu sunt de aceeași părere. 

Făcând cale întoarsă, Pamela o luă pe cărăruia cu 
ferigi. 

Blake o urmă, dar trebui să aștepte ca drumul să se 
lărgească pentru a putea merge alături de ea. 

- Ştii că încep să mă îngrijorez pentru tine? îi 
spuse el. Eşti atât de cuminte și de serioasă... Chiar 
s-ar zice că pentru tine nu contează nimic altceva în 
afara carierei. 

Pentru că Pamela nu reacţiona, adăugă pe un ton 
ușor disprețuitor: 

- Cred că Holloway te consideră perfectă, evident. 
Este monoton ca ploaia și bățos ca o umbrelă! Cred că 
detestă distracţiile și plăcerile... 

Pamela cotinua să tacă. Ar fi putut totuși să-i spună 
că John nu era nici pe departe atât de auster pe cât 
părea, pentru că, de câtva timp, era atât de activ încât 
se străduia cu greu să-l descurajeze. 

Se întoarseră repede la grup și porniră din nou la 
drum. Seara se opriră la un mic hotel confortabil cu 
ziduri vechi, pline de farmec. După cină, toată lumea 
se instală în faţa televizorului din hol. 

- Te tentează o partidă de șah? îi propuse Blake 
Pamelei. 

Acceptă imediat, pentru că programul de la 
televizor n-o interesa în mod deosebit. Se concentră 
atât de mult în timpul jocului, încât pierdu noţiunea 
timpului și uită de restul lumii. Şi în momentul în care 
pronunță cuvintele fatidice pe un ton de falsă 
modestie «şah mat!», ceilalți urcaseră deja în camerele 
lor de mult timp. Pamela își dădu seama de asta cu 
uimire și se ridică imediat. Blake o urmă la etaj. 

- Cum e camera ta? o întrebă el, o dată ajunși în 
faţa uşii Pamelei. 
- Probabil la fel ca a ta. 


- Cu un pat mare? 

- Nu. Cu unul mic. 

- A, da? Arată-mi domeniul tău. 

Intră fără să mai aștepte vreo invitaţie. Cinzul 
înflorat care acoperea patul și perdelele contribuiau la 
crearea unei atmosfere primitoare și foarte feminine. 

- Nu-i rău... murmură Blake. Dar toate florile 
astea îmi par foarte frivole pentru o femeie care se 
îmbracă doar în costume gri... 

- Este târziu, Blake, spuse ea obosită. Să știi că 
mi-e somn. 

- Te-ai simţi mult mai în largul tău în camera mea, 
unde decorul este mult mai sobru. 

Se apropie de ea. 

- Şi am un pat mare... 

- Nu, mulţumesc, îl întrerupse ea. Mă simt foarte 
bine aici. 

- Pamela, murmură el... 

- Du-te. 

- Dar este o propunere cinstită! Mă gândesc doar 
la confortul tău. Am încăpea foarte bine amândoi în 
patul meu mare, tu... 

- Taci! strigă ea, roşie de furie. Ştii foarte bine că nu 
voi accepta niciodată să dorm în... în același pat cu tine! 

O privi o clipă tăcut și gânditor, apoi dădu încet din cap. 
- Ba da, Pamela O să se întâmple asta, ai să vezi! 
Dispăru apoi, fără să mai spună altceva. 


KKK 


A doua zi, după un mic dejun copios, plecară să 
viziteze castelul Blarney. 

- Ai de gând să săruţi celebra piatră Barney? o 
întrebă Blake pe Pamela în timp ce ieșeau din 
hotel. 

- Cred c-o să mă mulțumesc s-o privesc. 

- Şi eu la fel, o asigură doamna Edwards. Trebuie 
să urci în vârful turnului ca s-o poţi săruta! Se pare că 
este foarte periculos... Te ţine cineva de picioare în 
timp ce te apleci în gol s-o atingi cu buzele... 

Simti cum o trec toţi fiorii. 

- Ce oroare! Eu, care ameţesc! 

- Este adevărat, trebuie să înfrunţi golul dar poti 
să te ţii de cele două mânere metalice, amplasate 
special pentru turiști. Nu e nici un risc! 

- Şi o sută de mânere de oțel nu m-ar împiedica 
să nu ameţesc! spuse doamna Edwards. 

- Să vizitezi Irlanda și să nu săruţi această piatră! 
Eu ţin neapărat s-o fac! Ştiţi că cine o atinge capătă 
darul elocinţei? 

- Ca și când ai avea nevoie! strigă Pamela. Eşti deja 
regele retoricii! 

Toată lumea începu să râdă. 

- O să mă ţii de picioare, Pamela? reluă Blake. 

- E tentant, spuse ea râzând. Aș putea să-ți dau 
drumul exact la momentul potrivit... 

ÎL privi voioasă. 

-...Şi să te privesc cum zbori în șantul cu apă... 

Se râdea din nou în jurul lor. Dar Blake era în 
continuare foarte serios. 

- O să vedem dacă vei avea curajul, declară el. 
Aşadar, accepţi să urcăm împreună în vârful 
turnului? 

Nu răspunse iar el luă tăcerea ei drept încuviinţare. 

- Perfect, conchise el satisfăcut. 

Peste o oră erau la castel. Din impunătoarea 
fortăreață construită în secolul al XV-lea mai rămăsese 
doar turnul masiv, cu crenelurile sale de unde, pe 
vremuri, se aruncau proiectile. 

Pamela dădu capul pe spate pentru a-l privi. Avea 
chef să urce... Nu ca să sărute piatra, bineînţeles; nu 
era superstițioasă. Dar de sus, priveliștea trebuia să fie 
fabuloasă... 

Dintr-o dată, se hotărî și începu să urce treptele 
înguste ale scării în spirală. În curând, simţi o uşoară 
neliniște. I se părea că totul se învârte în jurul ei. 

E o prostie, se gândi. O să-mi treacă... Sunt sigură 
că nu ameţesc. 

Și continuă ascensiunea. Când ajunse sus, își dădu 
seama că Blake ajunsese deja. 

- Ia te uită! Ai și ajuns? murmură ea cu o voce 
pierdută. 

Simti brusc că-și pierde echilibrul. 

- Cred... cred că... o să cobor, se bâlbâi ea. 

Blake făcu câţiva pași spre ea și, împleticindu-se, 
Pamela se agăță de puloverul gros din lână pe care 
acesta și-l cumpărase la Dublin. 

Blake o luă imediat de umeri. 

- Pamela? Te simţi bine? 

- Îmi dau seama că am ameteli, răspunse ea, 
străduindu-se să râdă. Ridicol, nu-i așa? 

Blake zâmbi. 

- Totuși, lucrezi într-un zgârie-nori! Patruzeci și 
trei de etaje, e mai înalt decât acest turn! 

- Da, dar nu este același lucru... O să cobor. 
Trebuie să simt pământul sub picioare. 

- Nu vrei să săruţi piatra? Priveşte, este aici, foarte 
aproape. 

Pamela privi cu prudenţă celălalt capăt al 
platformei, unde se adunaseră vreo șase persoane 
curajoase. 

- N-am curajul să merg până acolo, mărturisi ea. 

- O să te ţin eu. Doar n-ai urcat degeaba? Și dacă 
tot nu vrei să o atingi , cel puţin să mă priveşti pe mine 
când o ating! 

O luă după mijloc şi o conduse până la celebra 
piatră. Scott, pe jumătate aplecat în gol, dar ţinut cu 
simț de răspundere de glezne de către tânărul paznic 
irlandez, se supunea obiceiului. Reveni pe picioare 
zâmbind. 

- E rândul tău, Blake. Te previn că piatra este 
foarte rece. 

Blake îi dădu drumul Pamelei și se pregăti, urmând 
indicaţiile paznicului. Pamela se agăţă de balustrada 
de fier a parapetului, terorizată de golul care o atrăgea 
irezistibil, și închise ochii. Când îi redeschise, Blake 
era în picioare cu o mișcare vioaie. 

- E rândul tău, Pamela! 

Pamela strânse balustrada cu disperare. 

- Pentru nimic în lume. 

- Atunci mă săruţi pe mine, hotărî el. Grăbeşte.-te, 
dacă vrei să-ţi transmit puterile magice ale pietrei! 

- Dar... 

- O idee bună! spuse Don care tocmai ajunsese în 
vârful turnului. 

- Trebuie să alegi, Pamela, insistă Blake. Piatra 
sau eu! 

O ridiculiza din nou, și în faţa altora, bineînţeles. 
Se simţi dintr-o dată foarte obosită, cu o dorinţă 
intensă de a fi în altă parte, la mii de kilomteri de aici. 
De ce trebuia să ajungă mereu într-o situaţie 
imposibilă din cauza lui Blake? 

- Deci, piatra sau eu? întrebă el din nou. 

Pamela plecă privirea. 

- Piatra... murmură ea cu vocea stinsă. 

Înaintând până pe marginea platformei, se întinse 
tremurând, așa cum văzuse că făcuseră ceilalţi. Văzu 
pentru câteva secunde un petec de iarbă, undeva jos 
de tot. O străbătu un fior, dar se strădui să privească 
în Sus. 

- Ridică mâna mai sus să atingi mânerul, auzi 
vocea paznicului. 

Înţepenită de spaimă, îl ascultă, sărută rapid 
granitul și reveni în picioare. Foarte palidă, se simțea 
extrem de oprimată. 

- Gata... răsuflă ea. 

Mai rămânea coborârea interminabilă... Ameţeala o 
părăsea însă treptat. Respira din ce în ce mai ușor așa 
încât, când ajunse la baza turnului, respira din nou 
normal. 

Ceva mai târziu, microbuzul se îndrepta spre 
Killarney. Pamela privea peisajul în tăcere. Își regăsise 
sângele rece, dar cu siguranţă, nu va uita castelul 
Blarney... Blake conducea nepăsător. 

Nu mai vorbiră până ajunseră la hotelul unde 
deciseseră să se cazeze în Killarney. Tocmai își 
desfăcea valiza când auzi bătăi la uşă. Deschise și nu fu 
mirată să-l vadă. 

- Am venit să te iau la o plimbare pe cal! o 
anunţă el. 

- Nu știu să călăresc. 

- Nici eu, dar n-are nici o importanţă. Caii folosiţi 
pentru turul lacului nu sunt foarte nărăvași! Vino! Cu 
siguranţă, este foarte plăcut. 

Pamela se uită pe fereastră. 

- Dar... plouă? 

- Ei şi? Să nu-mi spui că te sperie câţiva stropi de 
apă! 

Pamela ezita. 

- Dar n-o să te poţi plimba în ţinuta asta, adăugă 
Blake. Nu mai ai alte haine, în afara acestui costum gri? 

- Ba da. Mai am încă unul. 

- O, nu!... Presupun că și acela e la fel de trist... 

- Şi o pereche de pantaloni... 

- Serios? Ce surpriză! Tot gri? 

- Nu, verzi. 

- Formidabil. Grăbește-te să-i imbraci. 

Se aşeză într-un fotoliu în timp ce Pamela, fără cel 
mai mic entuziasm, scotea din valiză pantalonii din 

catifea verde şi un pulover asortat. Se duse în baie să 
se schimbe și, când se întoarse, Blake fluieră 
admirativ. 

- Un pic de culoare și iată o cu totul altă femeie! 

- Te rog, spuse ea agasată. 

Până la urmă nu călăriră, ci făcură înconjurul 
lacurilor într-o trăsură trasă de doi armăsari cu 
coamele roșiatice. 

Vizitiul le acoperi picioarele cu un pled înainte de 
a porni. 

- Nu-i aşa că te simţi bine alături de mine? o 
întrebă el. 

Îi zâmbi atât de tandru, încât Pamela întoarse capul 
jenată. 

Ploua şi sub cerul plumburiu lacurile păreau 
aproape negre. Pamela se înfioră. 

- Impresionant... murmură ea. 

Vizitiul opri în faţa unei frumoase clădiri în stilul 
Tudor, transformată în salon de ceai. 

- Un ceai tare, iată de ce avem nevoie ca să ne 
încălzim! spuse vesel Blake. 

Ceaiul fierbinte și prăjiturelele îi făcură tare bine 
Pamelei, care-și regăsi buna dispoziţie. 

Ar trebui să instaurăm obiceiul ceaiului de la ora 
cinci la Waterfront, spuse ea râzând. 

- Angajaţii sunt toți niște americani veritabili! îi 
răspunse Blake. O să ne întrebe cu siguranță dacă 
n-am înnebunit! 


Se întoarseră la hotel, uzi leoarcă. Când ajunseră în 
faţa camerei Pamelei, Blake o întrebă: 

- Pot să folosesc unul din prosoapele tale să-mi 
usuc părul? 

- Bineînţeles. 

Era un pretext pentru a intra în camera ei, dar 
Pamela preferă să nu-i dea importanță. Îi întinse 
prosopul, după care începu la rândul ei să-și usuce 
părul, fără să-l mai privească. Își scoase apoi puloverul 
și văzu că bluza pe care o avea pe dedesubt era la fel 
de udă. I se lipise de piele, dezvăluindu-i sânii ca și 
cum ar fi fost dezbrăcată. 

Blake o privea fără să spune ceva, dar în ochii săi de 
smarald Pamela recunoscu flacăra dorinţei și tot 
sângele îi urcă în obraji. Se apropie rapid de ea, o luă 
în braţe, trăgând-o spre el. 

- Ce frumoasă ești aşa, Pamela... Pari o femeie 
adevărată, nu un robot sau un computer! 

Gura sa era foarte aproape de cea a tinerei. 

- Cât ești de frumoasă, repetă el şi voce-i tremura 
putin. 

De când nu i se mai spusese că este frumoasă și 
atrăgătoare? De o veșnicie, i se părea Pamelei. John 

nu-i făcea niciodată complimente. Ultimul care îi 
făcuse complimente fusese Blake. Cu mulţi ani în 
urmă... 

O lipi de el şi o sărută pe gură. 

- O, Pamela! murmură el. Mă gândesc fără 
încetare la tine. Am nevoie de tine. 

Dacă în urmă cu o secundă era înghețată, acum îi 
era cald, foarte cald. Trupul lui Blake îi transmitea 
căldură. Incapabilă să se miște, fremătând, teribil de 
tulburată, era toată aşteptare și dorință. 

Cu pricepere, Blake îi desfăcu nasturii de la bluză 
și Pamela nu se împotrivi. Nu protestă nici când îi 
scoase sutienul din dantelă și-l aruncă pe jos. Atunci, 
Blake făcu câţiva pași înapoi, ținând-o de mâini și 
admirând-o. Îi mângâia sânii goi cu privirea. 

- Cât ești de frumoasă, repeta el. 

Tulburată, Pamela simțea buzele lui Blake pe piele 
ei delicată. Închise ochii. Atingerea trezea în ea pasiuni 
arzătoare. 

Blake îi spusese mai devreme că părea o altă 
femeie. Și acum se simţea într-adevăr diferită. Se 
simţea femeie. Femeie până în vârful unghiilor... 

- Ştii, Pamela, vreau să cumpăr casa din Oak 
Brook pe care am vizitat-o împreună, spuse el încet. 

- O! se mulțumi ea să spună. 

Blake își scoase puloverul cu mișcări rapide. 

- Cămașa ta nu s-a udat... e bâlbâi ea. 

- Puloverele astea sunt impermeabile. Ar trebui 
să-ţi cumperi și tu unul... 

Era deja cu bustul gol și Pamelei i se puse un nod 
în gât. Când o luă din nou în brațe, nu rezistă. N-avea 
curajul... Era atât de minunat să simtă pielea goală și 
caldă a lui Blake lipită de a ei, în timp ce inimile le 
băteau la unison. 

Ce momente de graţie, visă ea confuză. 

- Draga mea... suspină Blake. 

O luă fără efort în braţe și o duse în pat. Se aşeză 
alături și-i acoperi faţa cu sărutări. 

Cu ochii închişi, se lăsă să alunece într-o lume a 
voluptăţii, a senzualităţii, a dragostei și a pasiunii, în 
care doar Blake o introdusese. 

Dragoste? Nu. Nu se punea problema să fie 
dragoste între ei. Nici acum și nici atunci. Atracția pe 
care o simţea faţă de Blake era doar fizică. 

- Vreau să fii a mea, draga mea! spuse el febril. 

Pamela se eliberă, devenind dintr-o dată foarte 
palidă. 

- Blake! Dar... cum poţi? 

Blake își reveni brusc, ca din beţie. 

- Până mai acum erai de acord! o acuză el. Și 
acum... 

Pamela îl întrerupse. 

- Drept cine mă iei? Una din fetele cu care îţi 
împarți câteva zile sau săptămâni din viață? 

Se ridică, își luă bluza și o îmbrăcă, nervoasă. 

- De când am sosit în Irlanda, ești obligat să 
trăieşti în abstinenţă, îi aruncă Pamela mânioasă. Și 
cum sunt la îndemână, ţi-ai închipuit că... 

Cu mâna tremurândă, îi arată ușa. 

- leşi! leși imediat! 

Blake se ridică. 

- Calm! Mă acuzi că vreau doar o scurtă aventură 
cu tine, pe când... 

- Lucrurile nu stau așa, corect ? 

- Nu! Am nevoie de tine, ţi-am spus. Și credeam 
că... mai ocup încă un mic loc în viaţa ta. 

- După cinci ani? Cinci ani de indiferenţă. Cinci 
ani de dispreţ. Doar pentru că te-ai trezit acum, 
brusc? 

Pamela dădu din cap. 

- Nu, Blake. Nu sunt o păpuşă cu care te joci și pe 
care o arunci când nu mai ai chef! 

Blake ridică sprâncenele, într-o mirare sinceră. 

- De ce m-ai lăsat să merg atât de departe? 

- Pentru că... ăă... ei bine, nu ştiu de ce. 

Îşi mușcă buza de jos. 

- În amintirea trecutului, poate, murmură ea, 
plecându-și privirea. 

- Și eu îmi amintesc trecutul, Pamela. Aș vrea ca 
totul să redevină ca atunci. 

Pamela ridică privirea, uitându-se fix în ochii lui 
Blake. 

- Şi de ce? Pentru că sunt singura femeie liberă 
din acest grup? 

- Nu! Pentru că ţin la tine, protestă el. 

- Şi-ti închipui că o să te cred? îl ironiză. 

Blake își trecu mâna prin păr, după care mărturisi: 

- Situaţia este mai complicată decât crezi. 
Încearcă să mă înţelegi, Pamela, te rog. 

- N-am nici un chef. Ai profitat de o clipă de 
slăbiciune din partea mea pentru a încerca să-ţi atingi 
scopul. Din fericire, m-am trezit la timp... Dar trebuie 
să recunosc că ești foarte abil. Te felicit! 

Blake își luă hainele și se îndreptă spre ușă. 

- M-am săturat până peste cap de prostiile tale ! 
strigă el. Nu înţelegi absolut nimic! De ce vrei să încerc 
să mă explic? 

Râse forţat. 

- Mai ales că refuzi să mă asculti, adăugă el. 

leși trântind violent ușa. 

Capitolul 5 


- N-avem timp de pierdut dacă vrem să ajungem 
la peninsula Dingle, spuse Blake a doua zi dimineaţa. 

Aşezaţi cu toţii la mesele din restaurantul hotelului, 
membrii grupului luau micul dejun: ouă cu șuncă, 
cârnaţi, heringi afumati, prăjituri cu unt și gem de 
portocale. 

O masă pe cinste pe care Pamela o onora. Ea, care de 
obicei se mulțumea dimineaţa cu o ceașcă de cafea fără 
zahăr, şi uneori cu o felie de pâine prăjită sau un corn... 

- Peninsula Dingle? spuse Don fără prea mult 
entuziasm. Dacă facem ocolul ăsta, n-o să ajungem la 
Limerick până diseară. 

Desfăcu o hartă și începu s-o studieze cu atenţie. 

- De ce avem nevoie de atâţia kilometri în plus? se 
miră el, ridicând-și privirea și adresându-se lui Blake. 

- Am niște prieteni care cunosc foarte bine 
Irlanda și mi-au spus că peninsula Dingle nu trebuie 
ratată. 


- Prieteni sau prietene? 

Blake încruntă sprâncenele și păru supărat. Don 
izbucni în râs. 

- Sunt sigur că Blake a primit acest sfat de la o fată 
frumoasă! 

Blake nu i-a răspuns, iar Pamela fu mirată să-l vadă 
atât de mohorât. De obicei nu dădea nici o importanță 
remarcilor sarcastice venite din partea colegilor săi, 
chiar dacă el era ţinta. Ce se întâmpla cu el? 

A devenit cumva suspicios? se întrebă ea. 

Blake îi aruncă o privire jenată, care o nedumeri și 
mai tare. Avea senzaţia că Blake era stânjenit din cauza 
ei, ca și cum s-ar fi temut ca ea să ia în serios glumele 
celorlalţi... 

Dar discuţia continua. Au hotărât în cele din urmă 
să meargă direct la Limerick fără să facă ocolul propus 
de Blake. 

Rezervaseră camera la hotelul Dromoland, cel mai 
bun din regiune. Un hotel luxos, care o cuceri pe 
Pamela din prima clipă în care pătrunse în holul 
magnific, lambrisat. Prin ușile deschise se putea zări 
salonul imens în care puteai petrece cu siguranță o 
seară divină. 

O mochetă groasă, verde închis, înăbușea 
zgomotul pașilor. Printre perdelele de catifea care 
acopereau ferestrele înalte, putea fi întrezărită grădina 
foarte bine îngrijită. 

Camera Pamelei era în întregime albastră, dar roșul 
domina restaurantul în care grupul de la Waterfront se 
întâlni la ora cinei. 

Pamela aprecie rafinamentul felurilor de mâncare, 
ca şi frumuseţea decorului. Dar se întreba dacă lumina 
lustrei din cristal suspendată deasupra mesei lor făcea 
să-i strălucească atât de tare ochii lui Blake, aşezat în 
faţa ei... 

După cină, Blake îi propuse să se plimbe prin 
grădină. 

- De ce nu? se auzi Pamela răspunzând. Chiar am 
chef să mă dezmorţesc un pic. 

Făcură câţiva pași pe sub copaci. 

- Trebuie să-mi cer scuze, Pamela, spuse Blake 
dintr-o dată. 

- Scuze? 

- Da. Ieri mi-am pierdut capul... Când ţi-am cerut 
un prosop să-mi usuc părul, n-am avut nici o intenţie 
ascunsă. Mă crezi? 

Îi evită privirea. 

- Îţi jur că n-am avut nici o intenţie ascunsă! 
repetă el cu vehemenţă. Și apoi... 

Ezită o clipă, după care termină dintr-o răsuflare: 

-... Şi apoi, evenimentele m-au depășit. 

Pamela tăcea, neștiind ce să creadă. 

- Ai putea uita acest incident? o întrebă el. Să 
redevenim prieteni, ca și cum nimic nu s-ar fi 
întâmplat. Vrei? 

Pamela era nehotărâtă. 


- Accepti? 

- Da, spuse ea în cele din urmă, după care zâmbi. 
Dar să nu te mai lași... depășit de evenimente! 

Blake îi răspunse cu un zâmbet și Pamela simţi cum 
inima îi bătea nebunește. 

Se întoarseră încet spre hotel. 

- Un adevărat castel, ca-n poveștile cu zâne! 
murmură ea. 

Nu  obosea admirând această construcţie 
impozantă din granit cenușiu, presărată cu turnulețe 
şi ornamente. 

Doar Don și soția sa mai erau în salon. Ceilalţi se 
duseseră să se odihnească. 

- Mă duc și eu, se hotărî Pamela. 

- Te însoțesc, spuse Blake. 

O tulburare plăcută o cuprinse. O s-o sărute? Își 
dorea acest lucru, dar se și temea. 

Când ajunseră în faţa camerei sale, Blake se 
mulţumi să se încline ușor, zâmbind. 

- Noapte bună, Pamela. 

- Noapte bună... spuse ea încet. 

Plecă, și Pamela îl urmări cu privirea, simțindu-se în 
mod bizar dezamăgită. 


A doua zi fu consacrată în totalitate muncii. Echipa 
de la Waterfront avea stabilite mai multe întâlniri cu o 
serie de exportatori din Limerick. 

Directorul unei importante companii i-a invitat la 
cină într-un restaurant amenajat în beciul castelului 
medieval Bunratty. 

Blake se așeză imediat lângă Pamela, în capătul 
lungii mese din stejar. Pentru că Pamela era mirată de 
faptul că avea doar un cuţit, Blake începu să râdă. 

- Dar ne-am întors în Evul Mediu, draga mea! Va 
trebui să mănânci cu mâinile... 

La început crezuse că glumește, dar înțelese destul 
de repede că de data asta era serios...Amuzată, se 
supuse obiceiurilor din acest restaurant mai puţin 
obișnuit. 

Îi plăcu mai ales băutura pe care fetele în rochii din 
catifea lungi i-au turnat-o în pocal. Fu informată că era 
vorba de hidromel şi Blake o avertiză. 

- Fii atentă! Se bea ca apa, dar n-are același efect! 

O mică orchestră se instală în curând pe estrada 
care domina sala. Muzicanţii îmbrăcaţi în costume de 
epocă începură să interpreteze la niște instrumente 
ciudate o melodie cu iz vechi. Intrigată, Pamela se uită 
întrebător spre Blake. 

- Violă, violoncel şi harpă celtică, îi explică Blake. 

- De unde știi toate astea? 

- Ştiu pentru că... totul mă interesează! 

Pamela termină dintr-o înghițitură conţinutul 
pocalului. Blake ridică din sprâncene. 

- Fii atentă! repetă el. 

Pamela făcu un gest de agasare. 

- O, dar n-am băut mult. În orice caz, nu mai mult 
decât tine! 

- Este adevărat, dar cred că eu rezist mai bine la 
alcool. 

- Pentru că ești bărbat, în timp ce eu sunt o biată 
femeie? 

- Exact. Cântăresc mai mult decât tine... 

- Atunci, înseamnă că n-am greutate? îl ironiză. 

Fără să pară că ţine cont de această remarcă, Blake 
adăugă: 

-... Şi nu ești obișnuită să bei. Fii rezonabilă, 
Pamela. Altfel o să regreti, mâine! 

- Mâine, ultima zi înaintea plecării, spuse ea 
visătoare. 

Pocalul ei fusese umplut din nou și Pamela luă 
câteva înghițituri. 

- Este delicios, spuse ea. 

Blake nu-i răspunse, așa că Pamela schimbă subiectul. 

- Ceilalţi au hotărât să joace golf mâine. Pentru că 
niciodată n-am pus piciorul pe un teren de golf, am de 
gând să hoinăresc mâine și... 

- Nu vrei să mă însoțești într-o excursie până la 
peninsula Dingle? o întrerupse Blake. Am închiriat o 
maşină. O să ne petrecem ziua făcând turism. Ce 
părere ai? 

Luată pe neașteptate, Pamela nu știu ce să-i 
răspundă. 

- Vroiam să te invit să mă însoţeşti. N-am avut 
ocazia să-ţi spun până acum... Spune da, Pamela! 
insistă el. 

Pamela îl privi. Lumina lumânărilor arunca reflexe 
în părul său auriu. Văzându-l cum o privea, pe cale 
s-o fixeze, mai seducător ca niciodată, Pamela simţi că 
inima încetă să-i bată. 

- Nu... n-ai chef să joci golf cu restul grupului? îl 
întrebă ea în cele din urmă. 

Blake îi luă hotărât paharul din mână. 

- Nu. Cred c-ai băut destul! 

Pamela îi susținu privirea. Se simti deodată incredibil 
de ușoară. Fericită... Hidromelul îi dădea aripi... 

- Mă săruţi în seara asta? îi aruncă ea, chicotind. 

Blake făcu ochii mari și apoi se întoarse spre colegii 
lor. Din fericire, nu auziseră nimic, atât erau de 
pasionaţi de discuţia pe care o aveau. 

- Ssst! îi şopti el. Ce-or să-şi închipuie? 

Pamela își dădu rapid seama de nebunia pe care o 
făcuse şi se înroși. Ce i se întâmpla? De ce era atât de 
veselă și de îndrăzneață? De unde îi venea cheful ăsta 
brusc de a încălca tabuurile și de nu-și mai respecta 
principiile? 

- Ai dreptate, murmură ea. De vină e hidromelul. 
Am băut prea mult și spun prostii... 

- Eşti fermecătoare. 

Se aplecă spre ea și o întrebă în șoaptă: 

- Chiar vrei să te sărut în seara asta? 

O, da!... vroia. Dar în loc să mărturisească, se 
retrase ușor și spuse, bâlbâindu-se: 

- Nu... bineînţeles că nu... 

Cu mâna tremurându-i un pic, a mai dus o dată la 
gură pocalul și de data asta Blake n-o mai împiedică să 
bea. 

- Atunci, rămâne așa? o întrebă el. Mă însoţești 
mâine? 

- Unde? 

Blake suspină. 

- La peninsula Dingle, îi aminti el răbdător. Am 
închiriat o mașină și... 

- A, da! 

- O să vezi, o să petrecem o zi foarte plăcută. 

Pamela aprobă din cap. 

- O să fie mai plăcut decât să te uiţi la alţii cum 
joacă golf. 

- Atunci, vii? 

- Sigur. 

Chipul lui Blake se lumină. Brusc neliniștită, 
Pamela se întrebă de ce părea atât de mulțumit. 
Excursia asta putea să fie o nouă capcană... 

Nu-și puse însă prea multe întrebări. Plutea în 
continuare... Hidromelul o făcea să vadă totul în roz. 

La întoarcere, Blake își anunţă colegii că a doua zi 
el și Pamela nu-i vor însoţi la golf. 

- Ia te uită... spuse Don cu subinţeles. 

- Este ultima zi și Blake va arunca în joc cartea 
cea mare! spuse Scott. 

Grupul se despărţi în holul hotelului Dromoland. 
Blake o urmă pe Pamela pe scări. 

- N-ai nevoie de un însoțitor, totuși? îi propuse 
Don râzând. 

- Ar fi mai sigur așa, o asigură și Blake. 

Pamela îl privi surprinsă. 

- Haide c-am glumit, spuse Don, foarte jenat. 

- O s-o însoțim toţi pe Pamela până în cameră, 
spuse cineva. În clipa asta, nu e în apele ei. N-are 
nevoie de o însoţitoare, ci de vreo șase! 

Și grupul luă cu asalt scara. 

- Este... este ridicol, mormăi Pamela. Nu am... 

Tăcu. În capul său era ceaţă. Ce vroia să spună? Nu 
mai știa...Vocea asta groasă era a ei? Nu putea să 
creadă. 


Blake a avut dreptate, îşi spuse Pamela oripilată. 
Am băut prea mult hidromel și mi s-a urcat la cap... 

Însotită de o întreagă delegaţie, reuși în cele din 
urmă să ajungă în camera sa albastră. Intră singură și 
închise ușa cu cheia. Spera totuși un pic ca Blake să-i 
bată la ușă mai târziu. Dar nu se întâmplă nimic. 

Făcu un duș, se trânti în pat și se cufundă imediat 
într-un somn adânc, fără vise. 

- Te simți mai bine? o întrebă Blake, plin de 
amabilitate. 

- Da, îl asigură Pamela, zâmbindu-i amabil. 

Migrena care o chinuise toată dimineaţa începea să 
dispară. 

Se opriră pentru prânz la un mic han ridicat pe 
vârful unui deal, de unde îi se oferea o privelişte 
magnifică asupra golfului Dingle și a plajei întinse, cu 
nisip alb. 

Ceaiul îi făcu bine Pamelei. N-ar fi putut să bea 
altceva. Doar gândul la alcool îi făcea rău. 

-  Arăţiatât de bine când nu mai porţi uniforma aia de. . . 

Pamela nu-l lăsă să termine. 

-... de învățătoare. Ştiu! 

Blake zâmbi și Pamela își plecă privirea. 

- De ce ai insistat să merg cu tine? îl întrebă ea. 

- Vreau să-ţi fac o propunere. 

Pamela îl privi în ochi. 

- O propunere? repetă ea neîncrezătoare. 

- Ei bine..da. 

Blake părea dintr-o dată mult mai nesigur. 

- Despre ce este vorba? 

În acel moment apăru chelneriţa, cu nota de plată 
cerută de Blake. 

Puse câteva bancnote pe masă și aşteptă ca femeia 
să plece pentru a relua conversaţia. 

- Ce-ar fi să ne plimbăm un pic pe plajă? îi 
propuse el. 

Pamela dădu din cap. 

- Nu. Vreau să știu imediat ce vrei să-mi propui! 

- Prefer să-ţi spun pe plajă. O să fie oricum mai 
romantic decât într-o sală de mese... 

- Sunt intrigată, Blake. Unde vrei să ajungi? 

Îi spuse foarte repede, fără s-o privească: 

- Vreau să mă căsătoresc cu tine. 

Nu... Era imposibil! Cu siguranţă, auzise greșit... 

- Vrei... vrei... se bâlbâi ea. 

- Să te iau se soţie. 

Un grup de tineri gălăgioși se așezară la masa de 
alături. Pamela nici nu-i vedea, nici nu-i auzea. Era sub 
șoc... Se ridică. 

- Să mergem pe plajă, îi spuse Pamela. 

Peste cinci minute, mergeau pe plajă, mână în 
mână. 

- Deci, Pamela? Ce spui de propunerea mea? 

Pamela râse, nu foarte natural, și spuse: 

- O consider cu adevărat surprinzătoare. Nu mă 
aşteptam la așa ceva! 

În realitate, aproape că nu se mai putea ţine pe 
picioare de atâta emotie. I se părea că visează. Și poate 
chiar visa. Un vis prea frumos... 

- Îţi... îţi baţi joc de mine, nu-i așa? îl întrebă ea, 
cuprinsă brusc de angoasă. 

- Nu, draga mea. Nu, deloc, protestă el cu o voce 
serioasă, pe care Pamela n-o cunoștea. 

- Haide, Blake... 

- Este prima oară când cer o femeie în căsătorie, 
recunoscu el. Cred că îţi par stângaci... 

Blake ridică din umeri. 

- Dar cum poţi face declaraţie de dragoste fără să 
pari un pic...un pic idiot? 

- O declaraţie de dragoste? 

- O! Nu ţi-am spus... Pamela, te iubesc. Așa 
vroiam Să încep și apoi.. 

Pamela nu-și putea reţine lacrimile. 

- Mă... mă iubeşti? 

- De ani de zile. 

Îi dădu drumul la mână, își înfundă mâinile în 
buzunare și se întoarse spre ea. 

- Da, te iubesc de cinci ani, îi spuse pe același ton 
grav. Dar vroiam să te uit. Am încercat să resping 
această dragoste... 

- De ce, Blake? 

Blake își plecă privirea, şi spuse şoptit: 

- M-am îndrăgostit de tine în prima clipă când 
te-am văzut, Pamela. Erai atât de frumoasă, de 
inteligentă și de călduroasă... Mi-a fost frică de 
dragostea asta. M-am simţit cuprins de acest vârtej și 
m-am zbătut din toate puterile să scap din el. 

- De ce, Blake? îl întrebă ea din nou. 

- Am jurat să nu iubesc niciodată. 

- Dar de ce? 

O privi foarte trist. 

- Eram încă adolescent când mama mea a murit. 
Tatăl meu o adora și n-a putut supraviețui acestei 
pierderi. S-a... 

Pentru că s-a oprit, Pamela spuse cu foarte multă 
blândeţe: 
- S-a... sinucis? 


- Probabil. 

- O, Blake! 

Începea, în sfârşit, să înţeleagă. Traumatizat de 
moartea părinţilor săi, Blake se temea să treacă prin 
aceleași încercări iubind o femeie... 

- Semăn mult cu tatăl meu, reluă el cu efort. La fel 
ca el, par vesel și nepăsător... S-ar zice că nu mă 
gândesc decât cum să mă distrez și să râd. Adevărul 
este că sunt foarte vulnerabil. Mai ales când vine vorba 
despre dragoste... 

Își puse mâinile viguroase pe umerii Pamelei. 

- Si m-am îndrăgostit de tine... Când am înțeles 
cât de mult te iubesc, n-am găsit decât o singură 
soluţie: să fug. 

Pamela se abandonă în braţele sale. Apoi îl luă în 
braţe și-l legănă cu infinită tandrete. 

- Dragul meu, dragul meu... 

- N-am simţit nimic profund pentru nici una din 
fetele cu care am ieșit. Încercam doar să te uit şi am 
înțeles repede că nu asta era soluţia. 

Pentru că Pamela se îndepărtase un pic pentru a-l 
putea asculta, Blake își trecu mâna peste frunte într-un 
gest care-i trăda confuzia în care se afla. 

- Din fericire, m-am trezit la timp. 

- Da? 

- Mulțumită ţie, Pamela. Ţie și oribilelor tale 
taioare gri... 

Pamela tresări. 

- Dar... 

N-o lăsă să continue. 

- Mă întrebam de ce te...înmormântezi așa, 
oftă el. 

- Nu mă înmormântam! protestă ea. 

- Îți pierduseși toată vioiciunea, toată căldura... 
Deveniseși o mașină. Și Holloway, care apărea tot 
timpul în urma ta... 

Pamela își stăpâni un zâmbet. Așadar, Blake era 
gelos pe John? Foarte bine! se gândi ea. Merita. Ea, 
care fusese atât de geloasă pe fetele cu care se afișa la 
braţ! 

- Am reușit să alung în cele din urmă toate 
temerile cuibărite în sufletul meu de atâţia ani, 
continuă el. Am înțeles că viața nu merită trăită dacă 
nu-ţi asumi riscuri. Sunt gata să te iau de soţie şi să te 
iubesc până la ultima răsuflare... Vrei să fii soția mea, 
Pamela? 

- Blake, îmi revin cu greu... Îmi lași un pic de 
timp să reflectez? 

Dezamăgirea îl făcu să devină livid. 

- Da, bineînţeles, spuse el în cele din urmă. 

- Trebuie totuși să-ți fac o mărturisire. Și eu m-am 
îndrăgostit de tine, acum cinci ani. Am încercat să te 
alung din gânduri, dar n-am reușit. 

Zâmbi dintr-o dată. 

- Am uitat complet de bietul Jon Holloway! A 
trebuit să-mi vorbești despre el ca să-mi aduc aminte 
că există! 

- Bietul John! 

Blake o luă în brațe. Buzele li se contopiră într-un 
sărut pasional și Pamela uită complet de John. 

În joacă, Pamela se agăţă de el ridicând picioarele 
la spate, și Blake o învârti. Au izbucnit amândoi în râs, 
ca niște copii. Doi copii fericiţi că trăiesc. 

- Pamela, spune-mi că accepţi să fii soția mea, îi 
șopti el la ureche un pic mai târziu. 

Pamela redeveni serioasă. 

- Trebuie să mă gândesc, spuse ea încăpățânată. 

- Adică, nu mă iubești? 

- Ba da. De cinci ani, așa cum ţi-am spus deja. Dar 
îmi trebuie un pic de timp ca să... ca să cred. Totul 
s-a întâmplat atât de rapid! În ultima perioadă, 
comportamentul tău a fost foarte dezagreabil. 

Pamela îl privi acuzator. 

- Tricoul pe care mi l-ai făcut cadou... și 
striperul, îți aduci aminte? Și... 

Blake îi puse degetele pe buze. 

- Ştiu, draga mea. Am fost odios. 

- Şi toate femeile cu care te afişai... 

- Ţi-am spus, draga mea, că nu contau pentru 
mine! 

- Posibil, dar viaţa ta este cea a unui celibatar 
fericit. Eşti sigur că ești suficient de matur pentru a te 
căsători, Blake? 

- Cu tine da, o asigură el. 

- Totuşi, este mai bine să reflectăm amândoi. Am 
așteptat cinci ani, n-o să mai putem aștepta încă un pic? 

Blake nu mai insistă. 

- Tu decizi, draga mea. Sper să nu-mi pui la prea 
grea încercare răbdarea, îi spuse luând-o din nou în 
brate. 

- Te ador! exclamă el înflăcărat. Ești femeia vieții 
mele, femeia visurilor mele... 

Se plimbară îndelung pe plajă înainte de a se hotărî 
să se întoarcă. 

- Hai să cinăm ca doi îndrăgostiţi, la Limerick! îi 
propuse Blake. N-am chef de ceilalţi în seara asta... 

- Nici eu! 

Pamela se simţea uşoară și euforică, dar în seara 
asta nu era de vină hidromelul. Era pur și simplu 
fericită. Era în al şaptelea cer. 

Așteptă să ajungă la restaurant pentru a-i pune 
întrebarea care-i ardea buzele. 

- Când te-ai hotărât să mă ceri în căsătorie? 

- Mă gândeam deja la asta de câteva zile. 

- De ce le-ai spus celorlalți, aseară, că aveam 
nevoie de o însoţitoare? 

- Nu erai tu însăţi, Pamela. Eminenţii noștri colegi 
ar fi putut să-și imagineze că vroiam să profit de tine 
în starea în care erai. 

Pamela se înroși. 

- Trebuie să-și bage ei nasul unde nu-i privește. 

- Putem să ne supărăm pe ei? Un pic de picanterie 
pentru rutina lor plictisitoare de la Waterfront, asta-i 
tot; nu te poţi gândi tot timpul doar la muncă. 

- Ai dreptate, recunoscu ea din vârful buzelor. 

- Da? Nu pari foarte convinsă. 

- Nu-mi place să-mi fie spionate gesturile şi 
faptele. 

- Dacă secretara ta... Diane, parcă? 

- Da, Diane. 

- Dacă Diane s-ar îndrăgosti de Ted, de Edward 
sau de Jim, toată lumea ar urmări cu interes această 
idilă, nu-i așa? 

- Da, este adevărat. 

Blake își puse mâna peste cea a tinerei femei. 

- Acum e rândul tău să-mi răspunzi la o întrebare. 

- Dă-i drumul. 

- De ce naiba mi-ai făcut cadou slipul ăla din satin 
roşu? 

Pamela deveni stacojie. 

- Vroiam să te scot din sărite, mărturisi ea. Din 
păcate, ai reușit să întorci situaţia în favoarea ta, și am 
căzut în propria mea capcană. 

Oftă. 

- Sinceră să fiu, nici nu mai știu cum mi-a venit 
ideea. Așa, dintr-o dată. M-am dus să cumpăr lenjeria 
cea mai provocatoare pe care am găsit-o... 

Apoi, după ce-și mușcă buza de jos: 

- Dacă te gândești mai bine, ai putea descoperi cu 
siguranță mai multe motive care mi-au determinat, 
inconștient, gestul. Încercam poate să-ți dovedesc că 
nu devenisem un robot? Îmi repetai atât de des că 
semănam cu o învățătoare ieșită la pensie... 

- Am știut întotdeauna că adevărata Pamela nu 
murise sufocată de aceste taioare gri și triste. Orice ai 
face să-ți reprimi feminitatea este destinat eșecului. 

Mângâie cu degetul conturul buzelor senzuale și 
Pamela se înfioră sub această mângâiere. 

- Buzele te-au trădat întotdeauna... și ochii la fel. 

Îşi cufundă privirea într-a sa și Pamela simţi că 
inima sa bătea nebunește. 

Ceva mai târziu, se întoarseră la Dromoland. Era 
târziu şi salonul era gol. 

Blake o însoţi pe Pamela până la ușa camerei sale. 

- Pot să intru? o întrebă el foarte natural. 

- Dacă vrei, se auzi Pamela răspunzându-i. 

Intră prima și, fără să se întoarcă, își puse geanta și 
cheile pe o măsuţă în faţa căreia atârna o oglindă 
mare, cu ramele aurite. Imaginea pe care o zări în 
oglindă o uimi atât de tare încât rămase nemișcată 
câteva clipe. Cum se putuse schimba atât de mult în 
câteva ore? Buzele îi fremătau, tenul îi devenise roz, 
ochii îi străluceau... 

ÎI văzu în oglindă pe Blake cum se apropia încet, 
oprindu-se o secundă în spatele ei. O trase apoi spre 
el și o sărută pe ceafă. 

Pamela ridică braţele și-i prinse gâtul în timp ce 
mâinile lui Blake urcară de pe talia ei pe sâni. 

Apoi, fără grabă, începu să-i desfacă nasturii bluzei 
de mătase. Pamela nu se mișca. ÎI privea pe Blake în 
oglindă cum o dezbrăca... 

Era dezbărcată acum până la mijloc. Cămașa lui 
Blake căzu și ea pe covor și Pamela se aruncă în 
braţele sale, avidă să-i simtă pielea lipită de a sa. 

Se strânseră în braţe cu multă pasiune. 

- Pamela... O, Pamela!... murmură el cu o voce 
răgușită. 

Se sărutară, după care buzele lui coborâră pe gât, 
oprindu-se pe unul din sâni. 

- Blake... gemu ea. 

- Am nevoie de tine, Pamela. Vreau să adorm în 
fiecare seară alături de tine şi să mă trezesc cu tine în 
braţe. Vreau... 

Cu ochii închiși, Pamela se abandona. 

- Să n-o luăm prea repede... îl imploră ea. Te rog, 
să n-o luăm prea repede! 

- Te iubesc, o asigură el. 

Două cuvinte care răspundeau la toate întrebările. 

- Și eu te iubesc, dar... 

- Dar ce, draga mea? De ce atâta reticență? 

- Timp de cinci ani, am încercat să te uit fără să 
reuşesc. În toţi acești ani au existat alte femei în viaţa 
ta. Eu am ieșit cu John... 

- Să uităm trecutul! Să ne gândim doar la viitor. Și 
la prezent! 

- Blake... 

- Da? 

Pamela își mușcă buzele. 

- Trebuie să-ți mărturisesc ceva. Dată fiind vârsta 
mea şi epoca în care trăim, o să ţi se pară cu siguranță 
ridicol dar... 

- Dar? 

- Pentru mine.. .va fi prima oară, spuse ea atât de 
încet încât de-abia i se auzi vocea. 

Îmbrățișarea lui Blake deveni și mai strânsă. 

- Draga mea...Ce cadou minunat! O! Nu te merit! 
Pamela îl îndepărtă cu blândeţe. 
- Să o luăm mai încet... 


Blake o aprobă din cap. 

- Înţeleg... O să te aştept atâta timp cât vei avea 
nevoie, dragostea mea. 

- Nu sunt convinsă că ești pregătit pentru 
căsătorie. 

- Dacă n-aș fi pregătit, crezi că m-aș mai gândi să 
cumpăr o casă? Dacă am ţinut să o vezi și tu, este 
pentru că visam ca într-o zi să locuim împreună în ea. 
Vroiam să fiu sigur că-ţi va plăcea. 

Se uită fix la el, fără să scoată nici un cuvânt. 

Şi dacă ţi se va face din nou frică de viitor? avea ea 
chef să-l întrebe. Dacă temerile care te apasă de atâţia 
ani vor reapărea? Şi dacă... dacă o să regreti viața de 
playboy? Azi o femeie, mâine alta... E greu să scapi de 
astfel de obiceiuri... 

- Te las, draga mea, spuse el cu un efort vizibil. 
Trebuie să ne sculăm foarte devreme mâine de 
dimineaţă ca să ajungem la timp la aeroport. 

- Ştiu. 

Îi trimise o bezea cu degetul. 

- Te iubesc, Pamela. 

- Te iubesc, îi răspunse ea dintr-o răsuflare. 

Capitolul 6 


Trecuseră câteva săptămâni de când Pamela se 
întorsese în biroul ei din Chicago, la etajul patruzeci și 
trei. Irlanda i se părea foarte departe, acum. 

În acea dimineaţă, descoperi pe scaunul de la birou 
un trandafir, de panglica căruia fusese agăţat un bilețel 
pe care o mână nerăbdătoare scrisese un singur 
cuvânt: Când? 

Era întrebarea pe care Blake i-o punea aproape în 
fiecare zi. Când va accepta să se mărite cu el? Când i se 
va dărui? Când... 

Oftă. Nu se putea hotări asupra unei date. De fapt, 
se temea să facă pasul care i-ar transforma existența 
cotidiană, lipsită de surprize, într-un adevărat vârtej. 

Sunt prea timorată, se gândi ea pentru a mia oară. 

De ce se temea să se angajeze? Pentru că nu-i 
iertase încă lui Blake faptul că îi pusese răbdarea la 

încercare atâţia ani? Pentru că îi era teamă să fie 
părăsită din nou fără nici o explicaţie, cum se 
întâmplase în urmă cu cinci ani ? 

Imediat după întoarcerea în Statele Unite rupsese 
relaţia cu John şi-i părea în continuare rău, pentru 
că-l făcuse să sufere. 

John o privise ca un câine bătut. 

- De ce, Pamela? Ce-am făcut? Sau mai bine zis ce 
n-am făcut? 

- Nu e vorba despre tine, John. Iubesc pe 
altcineva, îi mărturisise ea cinstit. 

John se îndoise ușor, ca și cum ar fi primit din 
partea ei o lovitură în stomac. 

- Pe cine? întrebase el aprig. 

- Pe...unul din colegii mei de la birou. 

- Tipul ăla blond care mă priveşte întotdeauna de 
sus de fiecare dată când ne întâlnim pe holurile de la 
Waterfront? El e, nu-i așa? 

Perspicacitatea sa o surprinsese pe Pamela. 

- Ştiai? 

- Era de-ajuns să-l văd cum te sorbea din ochi ca 
și cum ai fi fost proprietatea lui particulară! Cât despre 
tine, de câte ori apărea, te schimbai. 

- Îmi pare rău, John, murmurase ea. 

Cuvintele i se părură de prisos în încercarea de a-i 
mărturisi ce simțea. Își desfăcuse ceasul din aur de la 
mână, cadoul primit de la John de ziua ei. 

- Nu pot să-l păstrez... 

John o întrerupsese. 

- Vreau să-l păstrezi. L-am cumpărat pentru tine. 
Pentru nimic în lume nu l-aș lua înapoi. 

- Haide, John... 

O întrerupse din nou. 

- Te rog, păstrează-l. Ti l-am oferit ca semn al 
prieteniei pe care ţi-o port. Şi prietenia mea pentru 
tine nu se va schimba, indiferent de situaţie. 

Reuși să zâmbească. 

- Să mi te închipui îndrăgostită de 
altcineva...Înţeleg și accept. Să ne despărțim însă ca 
niște buni prieteni! 

John ezitase câteva clipe. 

- Dacă în viitor...sentimentele tale faţă de acest 
bărbat se vor schimba, o să fiu mereu aici. 

Ochii Pamelei se umplură de lacrimi. 

- Eşti atât de bun și de înțelegător, John. 
Mulţumesc. Îţi mulțumesc din adâncul inimii pentru 
tot. Şi iartă-mă... 

Pamela își cercetă machiajul într-o oglinjoară. De 
când se întorsese din Irlanda, era mult mai preocupată 
de felul cum arăta. Își dădea cu ruj de mai multe ori 
pe zi, își refăcea liniile trase cu tușul și fardul de pe 
pleoape. 

În pofida insistenţei lui Blake, nu renunţase la 
taioarele sale gri, dar purta acum cămăși din mătase în 
culori mai vii, coliere şi brățări. Ceea ce schimba totul. 
Nu mai părea la fel de austeră; graţie accesoriilor pe 
care și le alegea cu multă grijă, devenise foarte 
feminină. 

De-abia se apucase de lucru când Blake își făcu 
apariţia. 

- Ce frumoasă ești în dimineaţa asta! începu el 
bine dispus. 

- Mulţumesc! Și mulțumesc pentru trandafir! 

- Trandafirul îţi punea o întrebare, îi aminti el. 
Care este răspunsul tău? 

- O să-l afli curând. 

Blake ridică ochii spre cer. 

- Curând... Of! De ce-mi pui la așa de grea 
încercare răbdarea? 

Își regăsi însă imediat zâmbetul. 

- Luăm prânzul împreună, astăzi? 


97 


- Bună idee. 

- Poţi să scapi un pic mai devreme de cât de 
obicei? 

- Cred că da... De ce? 

- O să vezi, spuse el misterios. 

Era gata când Blake veni s-o ia, la douăsprezece fără 
cinci. 

- Unde mergem? îl întrebă. 

- A! Este o surpriză! 

Îl urmă zâmbitoare. Dar merseră atât de mult încât 
începea să se îngrijoreze; ajunseră în piața Center 
Daley, dominată de o sculptură gigantică a lui Picasso. 
O operă pe care artistul o donase orașului și despre 
care nimeni nu știa exact ce reprezenta. Bustul unei 
femei? Aripile unei păsări enorme? Sau, cum sugerase 
un ziarist glumeţ, capul unui câine baset? 

Pentru Pamela, ansamblul din oţel care se înălța 
spre cer aducea mai degrabă cu silueta unui vultur. 

- Te deranjează dacă vii cu mine? o întrebă Blake. 
Am de luat câteva documente de la primărie. 

- Bineînţeles că nu. Durează mult ? 

- Cu siguranţă, nu. 

Traversară niște holuri interminabile, luară un lift și 
ajunseră în cele din urmă în fața unei uși pe care o 

tăbliță anunţa «Certificate de căsătorie» Stupefiată, 
Pamela se uită la Blake. 

- Dar ... ce... 

- Mă mut în câteva zile în Oak Brook, în casa 
noastră, îi explică el cu o naturaleţe deconcertantă. 

Reluă, silabisind: 

- Ca-sa noas-tră! 

Apoi, foarte încet: 

- N-o să pot locui acolo singur, Pamela. 

- Dar tu... tu mă... 

Deschise ușa și o invită să intre, împingând-o ușor 
de umăr. Văzând că trei cupluri așteptau în fața 
ghișeului, Pamela tăcu. Dar de îndată ce le veni rândul 
și fură singuri cu funcţionarul însărcinat cu 
înregistrarea căsătoriilor, se întoarse spre Blake, 
tremurând de indignare. Blake o împiedică imediat 
să-şi exprime mânia, vorbind primul. Pe un ton 
aproape rugător, îi spuse: 

- Hai să ne căsătorim cât mai repede... De ce nu 
pe douăzeci iunie? 

- Peste patru săptămâni? Dar Blake... 

- Este suficient pentru a ne aranja locuinţa și 
pentru a pregăti ceremonia. Judecătorul Clark este un 

vechi prieten al familiei și va fi încântat să ne 
căsătorească la data aleasă de noi. 

Pamela îl privi în tăcere, complet dezarmată de 
încăpăţânarea lui. 

- Ai aranjat totul... fără să mă consulti ? Incredibil! 
Ce bărbat enigmatic ești, Blake... O! Nu știu ce să mai 
cred... mărturisi ea, pe punctul de a izbucni în 
lacrimi. 

- Aştept de o veșnicie răspunsul tău, Pamela! 
N-aveam altă soluție decât să grăbesc evenimentele... 
Înțelegi? 

Îi explica totul cu atâta convingere încât, fără să 
vrea, nu se mai impotrivi. 

- Douăzeci iunie! gemu Pamela. Este mult prea 
devreme. Gândește-te un pic la tot ce trebuie să fac... 
să-mi cumpăr rochie, să fac lista cu invitați... 

- Lista? Am început deja s-o fac. N-are rost să 
invităm foarte multă lume. M-am gândit că am putea 
organiza recepţia în grădină, în jurul piscinei. Va fi 
relaxant și familiar. Ce părere ai? 

- Nu ştiu ce să mai zic... Nu mai știu nimic, Blake. 

Brusc, se ridică și exclamă îngrijorată : 

- Şi mobila? Trebuie mobilată toată casă şi e 
mare... Nu, n-o să avem timp. 

- Putem să începem chiar din seara asta. 

Dându-și seama că tocmai îi smulsese faimosul 
răspuns, mânia o cuprinse din nou. 

- Dar văd c-ai aranjat totul! Şi fără să-mi ceri 
părerea! Chiar așa... 

- Pentru că de fiecare dată când încerc să 
abordez problema, faci în așa fel încât schimbi 
subiectul. 

Pamela trebuia să admită că avea dreptate. 

În acel moment, funcţionarul, un bărbat micut și 
chel, cu ochelari cu rame rotunde și aurii, care asistase 
la această scenă ciudată bătând cu degetele în sticla 
ghișeului, îi întrebă: 

- Sunteţi siguri că vreţi să vă căsătoriţi? 

- Foarte siguri! exclamă Blake. 

- Atunci, daţi-mi rezultatele analizelor de sânge. 
Am nevoie pentru înregistrarea căsătoriei. 

- Analize? Doamne! Nu m-am gândit! 

În fata consternării atât de evidente a lui Blake, 
Pamela nu se putu abtine să nu izbucnească în râs. 

- Îmi pare rău, spuse funcţionarul. Nu pot să vă 
eliberez certificatul fără aceste rezultate. 

- Nu există vreo modalitate pentru a aranja... 
începu Blake. 

Pamela îl întrerupse, întorcându-se spre funcționar: 

- O dată obţinută înregistrarea, cât timp este 
valabilă? întrebă ea. 

- Saizeci de zile. 

- Nu poti să te gândești la toate! îi aruncă ea lui 
Blake râzând, în timp ce ieșeau. 

Apoi, strecurându-și braţul sub al său. 

- Dar obstacolul nu este de netrecut. Mă duc la 
doctor în seara asta, după terminarea programului. Nu 
vrei să faci şi tu la fel? 

Blake se opri și o privi radios. 

- E răspunsul tău? Accepţi? 

- Da, spuse ea simplu. 

- Pe douăzeci iunie? 

- De vreme ce înregistrarea este valabilă două 
luni, nu suntem obligaţi să fixăm o dată atât de 
apropiată. 

- Ba da! Judecătorul Clark este liber pe douăzeci 
și i-am cerut să reţină acea zi. Este o persoană mult 
prea importantă pentru a-i impune schimbări de 
program fără motive serioase. 

- Fără motive? exclamă ea. Pentru că să decizi 
fără mine data căsătoriei nu este un motiv 
suficient, nu? 

- A căsătoriei noastre, preciză el. Te întreb: 
când?... de săptămâni întregi, fără să primesc un 
răspuns de la tine. În disperare de cauză, am luat 
inițiativa... 

Pamela nu-i răspunse. Reticenţa ei îl îimpinsese pe 
Blake să acţioneze în acest fel. Pentru că-l cunoștea, ar 
fi trebuit să-şi dea seama... Zâmbi. 

- Sunt de acord cu data de douăzeci iunie, Blake. 
Nu ştiu cum o să ne descurcăm, dar... 

- O să reuşim, o asigură el luând-o de umeri și 
trăgând-o afară. 

- Mor de foame! spuse ea. 

- O ultimă formalitate înainte de a merge la 
restaurant... 

Fără nici o explicaţie, se îndreptă spre magazinul 
unui celebru bijutier. 

- Blake... spuse ea când ajunseră în faţa vitrinei. 

- Vreau să-ţi dăruiesc un inel de logodnă. Cu un 
diamant enorm! Cel mai mare și mai minunat pe 
care-l vom găsi! Un diamant pe măsura dragostei 
mele... 

Capitolul 7 


- Este o nebunie, Blake... Inelul ăsta costă o avere! 
spuse Pamela încântată, în timp ce ieșeau de la 
bijutier. 

- Pentru tine, sunt gata să cheltuiesc tot ce am, și 
mai mult decât atât! o linişti el. 

- Dar plătești şi casa, și... 

- Nu-ţi face griji pentru contul meu din bancă, 
draga mea. Părinţii mi-au lăsat suficienţi bani pe care 
i-am înmulţit în ultimii ani şi de care nu m-am atins. 
Salariul îmi ajunge să trăiesc. 

Blake îi zâmbi. 

- Și apoi, uiţi că într-o zi Waterfrontul va fi al 
meu... Nu vom avea niciodată probleme de ordin 
material. 

Pamela se înroși ușor. 

- Nu te-ai gândit că m-ar fi putut interesa lucrurile astea? 

Blake începu să râdă deschis, în faţa acestui 
scrupul. 

- Tu, draga mea? Stiu foarte bine că nu te 
interesează banii! 

Pamela îi dădu deodată seama că era pe cale să se 
căsătorească cu un bărbat bogat. Era o idee care nu-i 
trecuse prin cap nici o clipă până acum. Se gândi că 
Blake întâlnise cu siguranță numeroase femei 
interesate mai degrabă de situaţia lui financiară decât 
de persoana lui... Slavă Domnului că o cunoștea 
suficient de bine pentru a fi sigur că îl iubea cu 
adevărat pe el, și nu averea lui, care o lăsa rece. 

Inelul urma să fie gata doar la sfârșitul săptămânii, 
la fel ca verighetele pe care Blake le comandase. 
Oricum, Pamela nu ţinea să-i pună al curent pe colegii 
săi cu marele eveniment. Prefera să aștepte ultima 
clipă pentru a se păzi de teribila lor curiozitate. 

Acum, se lăsa contaminată de elanul și de 
entuziasmul lui Blake. Chiar a doua zi îl anunţă că 
urma să-și cumpere rochia de mireasă... 

- Vin cu tine! 

Pamela îl ameninţă cu degetul. 

- Nu! Nu trebuie s-o vezi înainte. o să ne aducă 
ghinion... 

Blake izbucni în râs. 

- Eşti cumva superstițioasă, dragostea mea? 

- Nu, nu chiar. Dar de ce să provoci destinul? 

- Bine. Nu poţi să mai aștepți o zi sau două pentru 
rochie? 

- Bineînţeles că da. De ce? 

- Pentru că ar fi mult mai urgent să ne ocupăm de 
instalarea în noua locuință. Ai mult bun-gust, Pamela. 
Tu ar trebui să alegi mobila, perdelele...totul! 
Amenajează casa noastră, iubito! Îţi dau mână liberă. 

O însoţi totuși prin magazine, dând dovadă de 
multă răbdare, pentru că Pamela se gândea mult 
înainte de a lua o decizie, chiar şi pentru cel mai mic 
bibelou. Fiecare obiect din viitorul lor cămin trebuia 
să-i placă! 

Îi cerea întotdeauna părerea lui Blake. 

- Perfect! o liniștea el. Minunat! Îmi place tot ce-ţi 
place tie! 

Peste câteva zile, Pamela reuși să-și dedice o după- 
amiază întreagă alegerii unei rochii de mireasă. A 
însoţit-o mama ei, fericită că fiica sa s-a hotărât în cele 
din urmă să-și întemeieze un cămin, cum îi plăcea ei 
să spună. 

În ceea ce o privește pe Pamela, era foarte 
îndrăgostită. . .Vroia să fie frumoasă pentru Blake. Își 
cumpără două toalete. Rochia de mireasă, în întregime 
din dantelă, somptuoasă, pe care o va purta cu o capă 

la fel de albă ca trandafirii care o împodobeau, și o 
rochie din borangic cu voaluri, în stilul fustelor largi 
ţigăneşti. 

Privindu-se în oglindă în timpul probelor, nu se 
recunoscu şi rămase mută de uimire. 

- Rochia asta îţi vine minunat! exclamă mama ei. 
S-ar zice că a fost special creată pentru tine! 

- N-am totuși nimic dintr-o ţigancă... 

- Poţi să juri că te pregătești să dansezi acum! O, 
draga mea! Sunt tare bucuroasă că a început din nou 
să te preocupe felul în care arăţi! Graţie lui Blake, ti-ai 
regăsit bucuria de a trăi! 

Pamela roși şi nu-i răspunse mamei sale. 

După retușuri, rochiile îi vor fi trimise la domiciliu 
peste trei-patru zile. Pamela se despărți de mama sa și 
simţea cum îi cresc aripi. Trebuia acum să se 
întâlnească cu Blake...Ce-i drept nu chiar imediat. 
Peste o oră, şi cât de mult însemna o oră! Prea mult. 

Și dacă se va duce să-l surprindă la el acasă? își 
spuse ea. 

Fără să se mai gândească, se sui în mașină şi se 
îndreptă spre nordul orașului. Blake locuia într-un 
vast apartament cu patru camere, la etajul al doilea al 
unei clădiri ultramoderne, într-un cartier care nu-i 
plăcea Pamelei. Erau prea multe baruri, discoteci şi 
cabarete. Prea multe posibilităţi de distracţie. 

Ce bine că Blake a decis să se mute în Oak Brook, 
se gândi Pamela. 

Se dusese acasă la Blake cât mai rar cu putință, 
temându-se să nu se lase antrenată într-o situaţie 
dificilă, în care n-ar fi știut să se descurce. Și ţinea mai 
presus ca orice ca prima lor noapte împreună să fie o 
veritabilă noapte a nunții... 

Când îi mărturisise timid lui Blake, acesta nu se 
distrase pe seama ei, aşa cum se temuse. Dimpotrivă. 
O luase în braţe și o strânsese mai tare ca de obicei. 

- Te ador! îşi şoptise cu ardoare. 

Parcă maşină, intră în clădire și luă liftul. La etajul 
zece, nerăbdătoare să-l sărute, alergă până la ușă unde 
sună îndelung. Auzi sunetul soneriei răsunând 
înăuntru strident, şi râse anticipând mirarea lui 
Blake... 

Brusc, auzi o voce iritată... 

- Ce gălăgie! 

Ușa se deschise imediat. Pamela se trase un pas 
înapoi. 

O fată frumoasă, foarte blondă, apăru în prag. Purta 
o fustă scurtă, foarte mulată, care-i sublinia fiecare 
rotunjime, nelăsând imaginaţiei nici o șansă. 

- Cred că am greșit etajul... se bâlbâi 
Pamela.Credam că am sunat la Blake Rawlins... 

- Chiar la Blake ai sunat. 


Pamela simţi că lumea se prăbușea. Totul se 
învârtea în jurul ei. 

- Unde... unde este? 

- A ieşit. Dar trebuie să se întoarcă în curând. 

În pofida căldurii, Pamelei îi era groaznic de frig. 
Mâinile îi tremurau și de-abia se mai ţinea pe picioare. 

- Cine ești? întrebă ea cu o voce pierdută. 

- Rozelle. O prietenă de-a lui Blake... 

- 0... o prietenă? 

Rozele se sprijini de tocul ușii și o privi vizibil 
intrigată. 

- Dar tu cine ești? o întrebă ea. 

- O prietenă, spuse, la rândul ei, Pamela. 

Pamela se simţea sfâșiată între nevoia de a urla de 
disperare, dorinţa sălbatică de a se arunca asupra 
rivalei sale pentru a-i scoate ochii și un chef nebun de 
a O lua la sănătoasa. 

Găsi totuși forţa de a-i mai pune o întrebare acestei 
Rozelle. 

- Ce faci la Blake? 

Cealaltă ridică din umeri. 

- Mi-a spus că pot să locuiesc aici o o perioadă. 

- Ti-a spus că... că poţi să locuiești aici o 
perioadă? 


109 


Pamela nu-şi putea crede urechilor. Toate vorbele 
femeii aveau asupra ei efectul unei lovituri de pumnal. 

- Locuiești aici? Cu el? mai întrebă. 

Rozelle părea agasată. Era evident că această 
conversaţie începea s-o deranjeze. 

- Mi-a spus că pot să locuiesc aici până se mută, 
spuse ea nerăbdătoare. 

O privi apoi pe Pamela cu un aer dezamăgit. 

- Eşti noua? 

- Cum adică noua? 

- Adică noua lui iubită? Prietena lui, dacă preferi 
denumirea asta. 

Pamela închise o clipă ochii, sub efectul noii 
lovituri. Prietenă... Cuvântul ăsta putea să aibă atâtea 
semnificaţii... 

- Da, sunt noua, murmură ea copleșită. 

- N-are rost să faci mutra asta! îi aruncă Rozelle, 
depășită deja. Blake are o groază de foste! 

Spusese asta pe un ton disprețuitor și un pic 
compătimitor, fără îndoială pentru a o vindeca pe 
această ființă nevinovată de iluziile sale periculoase. 

Adăugă apoi, cu un râs ironic: 

- Va trebui să te obișnuieşti! 

- Bineînţeles. 

Pamela își reveni. Pentru nimic în lume n-ar fi vrut 
să se piardă cu firea în faţa acestei fete. Nu i-o 
permitea orgoliul. 

- Blake ţi-a spus să vii? o interogă Rozelle. 

- Nu. 

- Oricum, poți să intri și să-l aștepți. 

Chiar se comporta ca și cum era la ea acasă! 

- N-am timp, minţi Pamela. 

- O să-i transmit c-ai venit. Cum te cheamă? 

Aplombul plin de nonşalanţă a acestei Rozelle era 
mai umilitor decât o scenă sau decât niște insulte. 

- N-are importanță... 

Peste o secundă, Pamela era în lift şi tremură 
toată. 

Cum a putut Blake...? 

Îi jurase că vroia să-și schimbe viaţa. Și cu câteva 
zile înaintea căsătoriei, în pofida tuturor jurămintelor 
de dragoste și promisiunilor de fidelitate făcute, trăia 
cu o altă femeie... 

De ce îi acordase încredere? De ce căzuse în 
cea mai crudă capcană pe care i-o întinsese 
vreodată? 

Mai avea doar câţiva pași până la mașină, când o 
mașină sport decapotabilă se opri în faţa ei. 

- Pamela! 

Era Blake. Cu ochii plini de lacrimi, nu observase 
Porsche-ul roșu. 

Blake observă imediat că plângea, cobori din 
mașină și se repezi spre ea. 

- Pamela! repetă el îngrijorat. Ce-ai păţit? 

Chiar părea să-i pese de starea în care era. Ce actor! 
se gândi Pamela disperată. 

- Ce ai? insistă el. 

- Nimic... răspunse ea, ștergându-și lacrimile cu 
dosul palmei. Tocmai am avut plăcerea să fac 
cunoştinţă cu Rozelle... Asta-i tot! 

Blake încruntă sprâncenele și păli. 

- Rozelle? Am uitat de ea... 

- Uitat? Nu-ţi lipsește tupeul! Uiţi cu cine trăiești? 

- Dar nu trăiesc cu Rozelle! protestă el vehement. 
I-am propus să se instaleze la mine câteva zile până 
când se aranjează... 

Pamela ridică din umeri. 

- Pare foarte liniștită! 

- Ascultă-mă o secundă! Rozelle și-a pierdut slujba 
și a rămas pe drumuri. Pentru că nu știa încontro s-o 
apuce, am găzduit-o eu. Puteam s-o las să doarmă sub 
poduri? 

- Îţi face onoare generozitatea, Blake. Un mic 
serviciu unei vechi prietene? Bravo! Felicitările 
mele. 

- Nu judeca strâmb, Pamela. Poţi găzdui o 
prietenă și nu-i nimic dezonorant în asta! Nu ţi s-a 
întâmplat niciodată să faci un serviciu unui 
prieten? 

- Haide, întreci măsura! Doar n-ai să crezi că o să 
înghit minciuna asta? Eşti foarte șmecher, Blake, dar 
totul are o limită... 

- Dar Rozelle o să plece! Și-a găsit un loc de 
muncă. De ieri, e chelneriţă la restaurantul franțuzesc 
de pe strada Wabash; pentru că știe că o să mă mut, își 
caută și ea o locuință. 

- A, da? Şi i-ai spus că o să te căsătorești? 

- Dar ce-o privește pe ea? exclamă el. N-am 
obiceiul să-i povestesc viața mea! Ce s-a întâmplat 
între noi ţine de domeniul trecutului! 

Din nou lacrimile curgeau şiroaie pe obrajii 
Pamelei. 

- Tu şi ea... 

Incapabilă să continue, la limita disperării, Pamela 
tăcu. 

- Ascultă, Pamela, sunt un simplu bărbat, reluă 
Blake. Un biet bărbat cu slăbiciunile și defectele sale... 
Am treizeci şi doi de ani şi-ţi mărturisesc că n-am trăit 
ca un călugăr până acum. Dar este normal... Încearcă 
să înţelegi, te rog. 

Chipul i se întunecase acum și mai mult. 

- De altfel, și tu ai ieșit cu alți bărbați. Îmi 
reproșezi aventura mea cu Rozelle? Dar eu ţi-o 
reproşez pe a ta cu John Holloway ? 

- N-am fost niciodată amanta lui John! 

Se așternu o tăcere grea, pe care Blake o întrerupse 
primul. 

- Pamela, nu ţi-am ascuns niciodată că au existat 
și alte femei în viața mea, înaintea ta... dar s-a 
terminat. De acum înainte, ești singura din lume care 
contează pentru mine. 

- În cazul ăsta, de ce o inviţi pe una din „fostele“ 
tale să locuiască la tine? 

- Ti-am explicat care este situaţia ei. 

- Trece printr-un moment dificil, dar asta se 
poate întâmpla tuturor! Nu este un motiv s-o 
găzduieşti. Consideri normal ca un bărbat care 
urmează să se căsătorească să locuiască împreună cu 
una din fostele sale amante? 

Acum, Pamela trecuse la acuzaţii: 

- Nici o clipă nu te-ai gândit la şocul pe care l-aș 
fi avut dacă într-o zi aș fi descoperit ceea ce-mi 
ascunzi cu atâta grijă? Îţi baţi joc de mine, mi-am dat 
seama... 

- Ba nu, m-am gândit la tine! răspunse el, depășit 
de situaţie. Și mi-am spus că e mai bine să nu-ti 
pomenesc nimic despre Rozelle. Nu cunoști nimic din 
viaţă! Te plimbi cu nişte ochelari mari de cal și îţi 
scapă totul! Ştiam că vei refuza să înţelegi şi-mi dau 
seama că nu m-am înșelat. Rozelle este o prietenă, și 

nu-mi las baltă prietenii când trec prin perioade dificile! 
Dacă îmi cer ajutorul, îi ajut cât îmi stă în putinţă! 

Adăugă pe un ton foarte obosit: 

- Crezi ce vrei, până la urmă. Eu am conștiința 
împăcată... Rozelle locuiește la mine de câteva zile. 
Doarme pe canapeaua din sufragerie, iar eu la mine în 
dormitor. N-am nimic să-mi reproșez. 

- Tu ai ochelari de cal! ripostă Pamela. Ca să ţi se 
pară normală această situaţie, trebuie într-adevăr să-ţi 
fi pierdut orice logică! 

Copleșită de furie, Pamela începu să tipe: 

- Fata asta se comportă ca şi cum ar fi la ea acasă 
în apartamentul tău! Pretinzi că nu este nimic între 
voi? Nu te cred! Ceea ce cred, este că profiti din plin 
de aceste ultime clipe ale vieţii de burlac! Mă dezguști! 

- Taci, Pamela! îi ordonă el, furios. Ai mers prea 
departe. Cum îndrăznești să mă acuzi fără nici o 
dovadă ? Ti-am dat o explicaţie plauzibilă, trebuie să ai 
încredere în mine! 

O privea trist. 

- Mă tratezi ca pe ultimul om...când eu am avut 
atâta răbdare cu tine... 

- Asta era! Te-ai dus în altă parte pentru că nu 
ţi-am cedat imediat? Așa e, nu? În curând, o să sustii că 
Rozelle stă la tine din vina mea! 

Tremura, oripilată şi dezamăgită. 

- Sunt dezgustată, repetă. 

Lacrimile îi curgeau pe obraji, dar nu se mai gândea 
să și le șetargă. Blake vru s-o ia de mână. 

- Pamela... 

Pamela se retrase violent. 

- Nu mă atinge! ţipă ea. 

Apoi, privindu-l în ochi, îi spuse rece: 

- Ce bine că nu ţi-am cedat. N-aș fi fost decât un 
nume pe lunga listă a cuceririlor tale. Nu, Blake, nu 
ești suficient de matur ca să te căsătorești. Am avut 
dreptate să mă tem. Și n-o să fii probabil niciodată! 

Cu o furie pe măsura suferinţei sale, adăugă: 

- Mi-e silă de tine! M-ai auzit? Mie si-lă! Nu vreau 
să te mai văd niciodată! 

- Nici eu! urlă el. N-am mai văzut o astfel de 
mironosiță! O adevărată sfinţișoară, nu? Cu ochelarii 
tăi de cal, meschină și sigură întotdeauna că ești pe 
calea cea dreaptă! 

O privi cu dispreţ. 

- Şi eu care credeam că-ţi câștigasem încrederea! 
O, mi-am făcut doar iluzii! 

Nu mai era nici convingător și nici copleșit de furie, 
era doar usturător. 

- Viaţa nu este roz în fiecare zi, oftă el; de aceea, 
trebuie să știm să-i facem faţă împreună, în loc să ne 
certăm. Atunci, dacă apare o neînțelegere, ce faci, 
devii dușmana mea? Unde o să ajungem? 

Pamela nu știa ce să mai creadă. Au păstrat tăcerea 
o lungă perioadă de timp, după care Blake a reluat, pe 
un ton mai blând: 


- Probabil am greșit propunându-i Rozellei să 
locuiască la mine. Recunosc... Încearcă să mă înţelegi 
și tu. Chiar e imposibil? 

- Da, îmi ceri imposibilul! exclamă ea cu o voce 
ascuţită. Crezi că nu înţeleg nimic? Ei bine, te înșeli! 
Am înţeles acum că n-o să poţi renunţa niciodată la 
stilul tău de viaţă! Nu, Blake, nu sunt atât de naivă 
încât să-mi imaginez că dormi în apartament cu fata 
asta fără ca între voi să nu se întâmple nimic! 

Izbucni în hohote de plâns și-i întoarse spatele. 

- M-am săturat! Gata! Mă duc acasă. Poţi să alergi 
la Rozella ta! 

Pamela se îndreptă spre mașină. 

- Pamela! Așteaptă! 

- Lasă-mă în pace! Te detest! Distrează-te cu 
Rozelle și cu prietenele tale ! Eu mă duc... mă întorc la 
John. 

Blake se îngălbeni și strigă scos din fire: 

- Crezi c-o să fii fericită cu el? 

Și, râzând cinic, conchise răutăcios: 

- Costum închis la culoare și taior sobru... Un 
cuplu minunat! Cadoul de nuntă din partea mea va fi 
o lenjerie de pat gri! Promit! 

Întorcându-se acasă, peste câteva clipe, Blake 
credea că imbătrânise cu douăzeci de ani. 

Rozelle, așezată pe canapea, răsfoia o revistă. 

- Ce i-ai povestit Pamelei? o întrebă. 

- Fata care a venit mai devreme? 

- Da. 


Ridică din umeri, blazată. 
- Că ai ieşit și că o să revii foarte repede. 
- Asta-i tot? 

-I-am propus să te aștepte. A refuzat. 
Blake își deschise carnețelul cu adrese. 

- ÎI cunoşti pe prietenul meu Greg? 

- Cred că ne-am văzut o dată... 


Blake ridică receptorul. 
- O să-i cer să te găzduiască provizoriu. Nu te 


supăra pe mine... dar trebuie să fiu singur. 
Rozelle păru un pic îngrijorată. 
- Sper că prezența mea aici nu ti-a creat probleme. 
- Pamela n-a înţeles de ce locuieşti la mine. 
Trebuic...trebuie să ne căsătorim la sfârșitul lui iunie. 
- Să vă căsătoriţi...? exclamă ea, mirată. 


- Te miră? 
- Ei, am văzut atâtea la viaţa mea... Ar trebui să fie 


ceva mai tare ca să mă mire... 

Capitolul 8 


Lacrimile Pamelei secaseră în cele din urmă. Se 
privi în oglinda din baie. Avea faţa palidă, ochii roșii și 
trişti. Părea rătăcită... 

Am meritat-o, își spuse. Ştiam că nu pot să am 
încredere în el! 

Cu un gest sfidător, își puse din nou la mână ceasul 
oferit de John. 

Nu dormi aproape deloc în noaptea aceea. La șase 
era deja în picioare, incapabilă să mai stea întinsă în 
pat. 

Nu se făcuse încă șapte, când cineva sună la ușă. 
Dar cum se întâmpla uneori ca vreuna dintre vecine 
s-o deranjeze foarte devreme, deschise fără prea multe 
temeri. 

Era Blake. 

- Tu aici! exclamă ea, stupefiată. Ce faci aici la ora 
asta ? 

Fără să mai aștepte invitaţia ei, intră şi se duse 
direct în salon. 

- Trebuie să-ţi vorbesc, Pamela. Trebuie să avem o 
explicaţie serioasă. N-o să lăsăm prima neînțelegere să 
stea în calea dragostei noastre... 

Ezită o clipă, după care spuse: 

- Am venit să-mi cer scuze. 

- Am vorbit suficient ieri. Nu mai avem ce să ne 
spunem, spuse ea sec. 

- Tocmai mi-am cerut scuze, repetă el. Am 
greșit invitând-o pe Rozelle să stea la mine. A 
plecat. I-am cerut să plece şi a înţeles foarte bine 
situaţia. 

Oftă. 

- Ai avut dreptate. Un bărbat pe punctul de a se 
căsători nu se comportă așa. Singura mea scuză este că 
nu pot lăsa oamenii să se zbată când întâmpină 
dificultăţi, iar eu am posibilitatea să-i ajut. 

Pentru că Pamela nu spunea nimic, Blake reluă, 
făcând eforturi vizibile: 

- Pe moment, reacţia ta mi s-a părut exagerată. Şi 
apoi am încercat să mă pun în locul tău și am înțeles 
mai bine de ce te-ai supărat. 

- Ar fi trebuit să te gândești înainte, Blake. Nu eu 
sunt cea care trebuie să-ţi spună că anumite lucruri nu 
se fac. 

Pamela își plecă privirile, epuizată. 

- Problema este că te comporti mereu ca un 
burlac. Și ceea ce s-a întâmplat cu Rozelle dovedește 
acest lucru... nu ești suficient de matur pentru 
căsătorie. 

- Ba da! protestă el. 

Începea să-și piardă răbdarea. 

- Mi-am cerut scuze. Ce trebuie să mai fac? 

- Este prea târziu, Blake. 

- Prea târziu? repetă el neîncrezător. 

- Între noi doi, totul s-a terminat. Cine știe, poate 
că într-o zi te vei schimba. Dar or să treacă câţiva ani, 
probabil... Pentru moment, nu ești în stare să-ți 
respecţi angajamentele. 

- Dacă cineva dintre noi doi nu este în stare să-și 
respecte angajamentele, acela nu sunt eu, ci tu! strigă 
el exasperat. Vrei ca toţi cei care te înconjoară să fie 
perfecţi? Ei bine, așteaptă-te la niște frumoase 
deziluzii! 

Își încrucișă braţele și o privi din cap până-n 
picioare. 

- Care va să zică, la primul pas greșit mă lași 
baltă? 

- Aveam dreptul să sper că bărbatul cu care urma 
să mă căsătoresc s-ar fi gândit la mine în primul rând, 
şi nu la una din „fostele“ lui... 

Blake își ridică ochii spre cer. 

- Revenim mereu la același subiect! Nu ţi-a fost 
de-ajuns cât am vorbit despre asta? 

- Ai decis să te căsătoreşti cu mine, Blake. Nu mai 
erai liber să actionezi ca și cum n-aş fi existat. 

- De ce faci din ţânţar armăsar? Dacă nu ti-ar fi 
venit ideea să-mi faci o surpriză venind la mine, 
nici n-ai fi aflat de existența Rozellei și n-am fi ajuns 
aici! 

Pamela se încordă. 

- Un raţionament tipic masculin! Câţi bărbaţi nu 
cred că dacă soțiile lor nu află, sunt liberi să le 
înșele? 

- Dar nu este nimic între mine și Rozelle! Nimic! 
Cum să te conving? 

- Îndoiala va exista în permanenţă pentru mine. 

- Aşadar, cuvântul meu nu contează pentru 
tine? 

- Nu mai știu, mărturisi ea obosită. Blake... am 
nevoie să mă simt în siguranță. Și n-o să mă căsătoresc 
cu un bărbat în care n-o să am încredere deplină. 

Vocea începu să-i tremure. 


122 


- Nu ești bărbatul acela. 

- Credeam că mă iubești, spuse el cu amărăciune. 

- Dragostea nu este totul. 

- Cum poţi vorbi așa? Cu detașarea și răceala astea? 

- Atâtea femei se căsătoresc din dragoste, pentru 
a divorta câţiva ani sau câteva luni mai târziu. Eu... eu 
vreau să mă căsătoresc cu cineva capabil să-și respecte 
angajamentele. 

- Ca John Holloway, de exemplu? Dar el n-a 
divorţat? 

- Nu este responsabil de eșecul căsătoriei sale. 
Soţia sa îl înșela. 

- Soţia sa era necredincioasă! repetă Blake dând 
din cap. Asta ar trebui să-ţi dea de gândit. Se plictisea 
atât de tare lângă el, încât a trebuit să-și caute în altă 
parte un pic de distracţie... 

- Eşti... demn de dispreţ! Din fericire, John este 
deasupra atacurilor tale. 

O privi dur. 

- Atunci, înseamnă că s-a terminat? Nu ne mai 
rămâne decât să punem cruce tuturor planurilor, 
visurilor și speranțelor noastre? 

Pamela cobori privirea. O lacrimă îi alunecă pe 
obraz și apoi pe mână. Își ridică ochii spre Blake, 
susținându-i privirea fără să clipească. 

-Da, s-a terminat. 

Pamela sosi în același timp cu Don la întâlnirea 
săptămânală a conducerii de la Waterfront. 

ÎL zări pe Blake, așezat deja la locul său, şi reuși să 
nu-l privească. 

Trecuseră aproape zece zile de la despărțirea lor. 
Pentru Pamela fuseseră zece zile de doliu disperat. Și 
pentru Blake? O! Nu-și făcea iluzii, se întorsese 
probabil la viaţa lui dinainte. Cu siguranță, nu locuia 
singur în casa mare din Oak Brook. O altă femeie era 
acum Stăpâna vastelor încăperi însorite. 

I se livrase, cu siguranţă şi mobila aleasă de ea. 
Gândul îi strânse inima. N-o să afle niciodată cum 
arată casa decorată după planurile sale... 

Cu tristeţe în suflet, se dusese la magazinul unde, 
cu câteva zile înainte, probase rochia de mireasă. 

- Căsătoria a fost amânată, le spusese celor de la 
magazin. 

Directoarea magazinului nu-i crease probleme. 
Ciudat... Era cumva obișnuită cu astfel de situaţii? 

- Moda se schimbă atât de repede! Mai bine 
reveniți când sunteţi sigură de data ceremoniei, îi 
recomandase aceasta cu tact. 

Pamela cumpărase însă rochia în stil ţigănesc, 
conștientă însă că nu va avea cu siguranță ocazia s-o 
poarte. Blake îi vorbise despre Mexic pentru călătoria 
de nuntă. Ca să danseze acolo, în saloanele marilor 
hoteluri, rochia asta ar fi fost perfectă. Acum, din 
păcate, nu se mai punea problema să plece în Mexic și 
nici de luna de miere nu mai putea fi vorba... 

Trecuse oare Blake pe la bijutier să anuleze 
comanda pentru inelul său de logodnă și pentru 
verighete? 

Herb Muldaur intră în sala de conferinţe și ocupă 
fotoliul destinat preşedintelui. 

- Întâlnirea noastră din această dimineață va fi 
scurtată, îi anunţă el. Trebuie să plec la New York. 

Luă dosarul așezat în dreptul lui și dădu din cap. 

- Deci, Pamela, ai terminat raportul! 

- Da. Vreti să fac un rezumat al concluziilor? 

- Te rog. 

Cu o voce clară, le dădu câteva cifre, citând apoi pe 
scurt anumite argumente care apăreau în raport, și 
termină cu aceste cuvinte: 

- În consecință, mutarea companiei la marginea 
orașului nu reprezintă nici un avantaj. Avem 
interesul să rămânem unde suntem în următorii 
patru sau cinci ani. La acel moment, va putea fi făcut 
un nou studiu. 

Herb Muldaur o ascultase cu atenţie, răsfoind în 
același timp dosarul pe care Pamela îl distribuise 
tuturor participanţilor. 

- Foarte bine, spuse el și-i privi apoi pe toti. 

- Întrebări? Comentarii? 


- Pamela a făcut o treabă excelentă, spuse Don. 

Toată lumea se alătură elogiilor sale, cu excepţia 
lui Blake. Pentru că-l privea pe furiș, Pamela 
observă cu uimire că acesta se străduia să-şi ascundă 
mânia. 

După ședință, Pamela se întoarse rapid în biroul ei. 
Absorbită de muncă, nu-și dădu seaama de trecerea 
timpului. 

- les în pauză, Pamela! o anunţă Diane, 
strecurându-și capul prin ușa întredeschisă. 

- Foarte bine... Nu mai stau nici eu mult. 

Peste cinci minute, Blake dădea buzna în biroul ei. 

- Ai făcut-o special, nu? strigă el fără altă 
introducere. 

Pamela îl privea fără să înţeleagă. 

- Despre ce vorbeşti? îl întrebă ea în cele din 
urmă. 

- Despre raportul tău! Fiecare paragraf este 
îndreptat impotriva mea! Este o adevărată declaraţie 
de război! 

- Ai înnebunit! 

- Doar știai că eu vroiam să ne mutăm! Și ai făcut 
totul ca să rămânem în sediul ăsta! Din răzbunare! 

Își încrucișă bratele. 

- N-am văzut niciodată o femeie mai răzbunătoare 


ca tine, mai... 

- Mă acuzi pe nedrept, Blake! protestă ea. Am 
făcut acest studiu cu cea mai mare onestitate. 
Cifrele au vorbit de la sine. Își jur că nu este vina 
mea! 

Blake își șterse fruntea și Pamela observă că era 
încordat și tras la faţă. Simţi brusc impulsul să-l ia în 
braţe și să-l liniștească... 

- Scuză-mă, mormăi el după o scurtă pauză. Cu 
principiile tale morale atât de rigide, bineînțeles că nu 
puteai să trișezi! 

Devenea sarcastic. Deloc în largul ei, Pamela 
începu să se joace nervos cu creionul. 

- Eşti fericită, Pamela? o întrebă el, dintr-o dată cu 
o voce dură. Eşti mulțumită să te îngălbenești pe zi ce 
trece, aplecată peste registrele astea? Îţi place să te 
îmbraci în taioarele astea triste ca moartea? Ăsta este 
idealul tău în viață? 

Nu, nu era ăsta idealul ei... Dar pentru nimic în 
lume nu ar fi mărturisit acest lucru cuiva, și mai ales 
lui Blake. 


127 


- Cobor să mănânc. La revedere. 

O prinse de braț. 

- Mă mai vezi? Am impresia că te uiţi prin mine! 
- Dă-mi drumul! 


- Cum îndrăznești să te porți aşa cu mine? 

Ochii Pamelei se umplură de lacrimi. 

- Uşor. Este suficient să-mi amintesc cum m-ai 
tratat tu... 


Telefonul sună și Pamela ridică receptorul. 

- O convorbire personală, îi comunică secretara. 

- Mulţumesc. 

Era John. 

- Pamela? Îmi pare rău, sunt încă într-o ședință... 
Mi-e teamă că o să întârzii un pic. Te deranjează dacă 
mă aștepți? 

- Deloc.Şi eu mai am treabă. Te aştept, John! 

Puse receptorul în furcă și își reluă munca. 
Săptămâna trecuse foarte repede și mai multe dosare 
de care ar fi trebuit să se ocupe se îngrămădiseră pe 
biroul ei în această după-amiază de vineri. 

Se întâlnea din nou cu John. În mod ciudat, acesta 
nu păruse surprins când Pamela îl anunţase la telefon 
că era din nou liberă. 

- Ştiam eu că n-ai nimic în comun cu el. Este un 
playboy! îi spusese el triumfător. Se spune că 
opusurile se atrag, dar este o greșeală să te legi de 
cineva cu care n-ai nimic în comun. Eu am greșit când 
m-am căsătorit prima oară. Era foarte frumoasă, 
strălucitoare, plină de umor și de viaţă... 
Reprezentam, bineînţeles, un element de stabilitate în 
viaţa ei, dar am înţeles destul de devreme că am făcut 
o greşeală căsătorindu-ne. 

Frumoasă, plină de umor și de viaţă...Niciodată 
John nu folosise aceste cuvinte pentru a o descrie pe 
ea, Pamela. Doar Blake îi spusese că era frumoasă... 

Birourile erau acum pustii. Auzind pași pe hol, 
ridică capul pentru a-l saluta pe John. 

Dar apăru Blake. 

- Mai muncești? se miră el. Să știi că restul a plecat. 

- Tu nu. 

- Mai aveam de dat niște telefoane. Dar tu? 

- ÎL aştept pe John. 

- Trebuia să-mi dau seama! exclamă el sarcastic. 
Dar spune-mi, ești pusă la patru ace pentru ocazia 
asta! Cămașă albă și taior gri... Câtă originalitate! Câtă 
eleganță! 

Pamela trânti cu zgomot un sertar. 

- De fapt, te sărută când te conduce acasă? Să te 
facă să vibrezi, pe tine care... 

- Ajunge, Blake! i-o tăie Pamela. 

Se ridică și aruncă nişte hârtii la coș. Blake era deja 
lângă ea și o luă în brațe... 

Încercă să-l respingă, dar nu se putea opune. O 
sărută pe gură fără blândeţe, strângând-o în braţe mai 
s-o sufoce. 


Uitând-și veleităţile războinice, Pamela se 
abandonă, luându-l la rândul ei în braţe, agăţându-se 
cu disperare de el. Îi răspundea la sărutări, se oferea 
mângâierilor sale gâfâind. Nu mai exista nimic decât 
această dragoste care îi împingea mereu pe unul în 
braţele celuilalt. Nu se mai gândea deloc la John, care 
urma să apară dintr-un moment într-altul... 

Blake fu cel care vorbi primul, după ce o respinse 
cu brutalitate. 

- Când John o să te ia în braţe în seara asta, 
gândește-te la mine, draga mea! 

Acestea zise, îi făcu semn cu mâna și dispăru. 

Disperată, uimită, în lacrimi, Pamela încerca să-și 
revină. Începu să-ţi aranjeze hainele. Apoi, cu mâna 
tremurând, îşi refăcu machiajul. 

Continuu să te iubesc, Blake, se gândi ea, copleșită 
de durere. Cât aş vrea să te uit! 

Peste zece minute, când John intră în birou, 
Pamela își regăsise aparent calmul. Îi zâmbi. 

- Bună seara, John. 

- Bună seara, micuța mea Pamela! 

Cât de sigur de el părea... Și visase vreodată să aibă 
parte de tonul ăsta de superioritate? O privea oare de 
sus, așa cum își imagina ea? 

Îl privi cu impresia stranie că era prima oară când 
îl vedea. Şaten, cu părul tuns scurt și întotdeauna 
bine pieptănat, ușor grizonant la tâmple, cu o 
cămașă de un alb imaculat și un costum gri 
impecabil, era cu adevărat impozant. Și aerul lui ușor 
riguros, de om de afaceri responsabil, îi conferea și 
mai multă clasă. 

Bineînţeles, nu zâmbea niciodată. ÎL auzise oare 
vreodată râzând? Măcar o dată? Nu-și amintea... 

Nu se putea abtine să nu-l compare cu Blake... O 
comparaţie care nu era în avantajul lui John, trebuia să 
admită asta. 

Blake era atât de călduros, încât John părea de o 
răceală sinistră. Blake ştia să râdă și să se amuze, în 
timp ce John lua viaţa prea în serios. Blake era viața 
însăși, în timp ce John era trist ca un mort... 

Brusc, Pamela își dădu seama că nu putea continua 
să se întâlnească cu John. Întreaga sa fiinţă refuza tot 
ceea ce el reprezenta. 

leșiră și se îndreptară spre restaurantul ales de 
John. Mergeau în tăcere. 

- O să te fac să suferi, începu ea. 

John rămase nemișcat. 

- Da? spuse el pierdut. 

Pamela își luă inima în dinţi. Trebuia neapărat să 
pună capăt acestei relaţii care șchiopăta. Și asta 
imediat. 

- Cred că e o greșeală să ne mai vedem, continuă 
ea, făcând eforturi. 

- Dar... 

- Ţin la tine, John. Trebuie să fiu cinstită cu tine... 
N-o să te pot iubi niciodată cu adevărat. 

John păru că se încovoaie, cu umerii plecaţi. 

- Tot din cauza acestui Rawlins? o întrebă el 
răutăcios. 

- Nu. Nu m-am împăcat cu el. Pur și simplu nu mi 
se pare cinstit să mă întâlnesc cu tine știind că n-o să 
mă căsătoresc niciodată cu tine. 

- Dar cine vorbește de căsătorie? Să nu grăbim 
lucrurile. Aş fi foarte fericit să fii soţia mea, știi foarte 
bine asta. Dar nu te grăbesc să-mi dai un răspuns... 
Putem să continuăm să ne vedem în mod regulat ca... 
prieteni. 

Pamela dădu din cap. 

- Nu, John. 

John o studie din cap până în picioare fără prea 
multă consideraţie, și spuse pe un ton sec: 

- M-am înșelat crezând că suntem făcuţi unul pentru 
altul. Nu știi ce vrei şi-ţi schimbi părerea tot timpul! 

Adăugă apoi, disprețuitor: 

- În fond, ești o biată nehotărâtă. 

Pamela nu protestă. Ştia că merită disprețul lui 
John. Îi părea rău că-l făcuse să sufere. 

- Oricum, nu mi se ai pare amuzant să fac pe roata 
de rezervă! mai spuse el. Dar te previn: nu te gândi să 
mă mai suni lăsând să se înțeleagă că lucrurile s-au 
schimbat. N-o să mai meargă! 

- Nu, n-o să te mai sun, John, promise Pamela. Te 
rog... să mă ierţi. 

Ridică din umeri. 

- Să te iert? Pentru ce ar trebui să te iert? Nu 
mi-am pus mari speranţe în tine și reacţia ta din seara 
asta nu mă surprinde deloc! 


KKK 


Ceva mai târziu în aceeași seară, Pamela parca în 
faţa restaurantului franțuzesc de pe strada Wabash. Nu 
uitase că Rozelle lucra aici. 

Nu înţelegea exact ce o adusese până aici. Se lăsase 
purtată de o forță necunoscută, fără să ştie prea bine 
ce vrea, fără să încerce să deslușească unde o va duce 
gestul său. 

O zări pe Rozelle imediat ce intră în restaurant. Era 
îmbrăcată în uniforma de serviciu: rochie roşie și un 
șorțuleț alb cu broderie englezească. 

Pamela se aşeză la o masă și, peste o clipă, Rozelle 
îi punea în faţă meniul. Nu privea clienţii și în mod 
evident n-o recunoscuse pe prietena lui Blake. 

Reveni un pic mai târziu cu carneţelul de comenzi 
și creionul. 

- Aţi ales? 

- Rozelle? 

- Da. 

- Nu-ţi aminteşti de mine? Sunt Pamela. Ne-am... 

- A, da! Este adevărat! Acum îmi amintesc de tine, 
spuse chelneriţa, indiferentă. 

Repetă pe același ton plictisit: 

- Ai ales? 

- Da... peşte, te rog. Ce mai faci? 

- Bine. De băut? 

- Apă minerală și un pahar de vin de Alsacia... Eşti 
mulțumită de slujba ta? 

- Merge. Fără garnitură? 

- Nu, mulţumesc. Ascultă, Rozelle, am venit să-ţi 
vorbesc. 

- Despre mine și Blake? 

- Da, mărturisi Pamela deconcertată. 

Cobori vocea. 

- Cât ai rămas la el? 

- Trei zile. 

- Sidi ati dle 

- Vrei să ştii dacă s-a întâmplat ceva între noi? 
Nimic! Absolut nimic! Blake nu prea dădea pe acasă și 
de-abia ne vedeam. Cina în oraș în fiecare seară — cu 
tine, probabil. Și când se întorcea, eu dormeam deja. 

- Şi când se întorcea... continuă Pamela. 

- Ți-am spus că nu s-a întâmplat nimic! o 
întrerupse nerăbdătoare Rozelle. Nu înţeleg de ce faci 
atâta caz! Blake e îndrăgostit nebunește de tine, ce mai 
vrei? 

- De unde știi că este îndrăgostit de mine? 

- Nu sunt oarbă. 

Pamela ezită o clipă. 

- Şi tu, Rozelle, eşti... îndrăgostită de el ? Știu că... 

Își strânse toate puterile pentru a continua : 

-...Că ai trăit cu el cândva. 

Rozelle făcu un gest de indiferență. 

- Au trecut ceva ani de atunci! 

Sopti cu amărăciune: 

- Si n-a durat mai mult de cincisprezece zile. 
Blake și-a găsit foarte repede o altă fată. Ştii că nu se 
lega niciodată. Cât despre mine... 

Ridică din umeri. 

- O! Si eu mi-am găsit pe altcineva! 

O luminiţă de curiozitate i se aprinse în ochi. 

- Blake mi-a spus că vrea să te ia de soţie. Este 
adevărat? 

- Păi... da. Eram logodiţi. 

Rozelle nu păru să remarce folosirea timpului 
trecut. 

- Cum ai reușit să-l convingi? se miră ea. El? 
Căsătorit? Este incredibil! 

- L-ai iubit pe Blake? o întrebă Pamela în cele din 
urmă. ÎL mai iubeşti? 

Dar chipul Rozellei rămânea inexpresiv și Pamelei 
îi fu brusc milă de această fată însetată probabil de 
dragoste, care trecea de la un bărbat la altul fără să-l 
întâlnească pe cel care să-i spună : „Pentru toată viaţa“. 

Aşa că Rozelle se refugiase într-o aparentă 
indiferenţă faţă de tot, şi-i răspunse blazată: 

- Îndrăgostită de Blake? Eu? Ce idee! 

Şi, sfidând-o: 

- De săptămâna trecută trăiesc cu un tip 
formidabil, mult mai bun decât Blake! 

Pamela n-o crezu și această minciună nu făcu decât 
să-i sporească sentimentul de compasiune aproape 
maternă pe care îl simțea pentru această tânără. Ce 
putea să facă pentru ea? Nimic, din păcate. 

Era acum rândul Rozellei să-i pună întrebări: 

- Când vă căsătoriţi? 
Pamela oftă. 
- Căsătoria nu va mai avea loc. 


Rozelle râse scurt şi cu amărăciune. 

- Aha! Înţeleg acum de ce ai venit să mă vezi! Te 
gândești că noi doi... 

Dădu din cap. 

- Dar nu, te înșeli. Nu l-am mai văzut de când 
m-a dat afară. 

- Te-a dat afară? 

- Nu chiar. M-a expediat la unul din prietenii săi. 
Vezi, nu s-a schimbat. Cred că și-a găsit pe alta. E genul 
său. Nu poate rămâne într-o relație mai mult de câteva 
săptămâni. 

Fluturându-și apoi carnețelul, continuă pe un ton 
foarte profesionist: 

- Garnitura dorești să fie cartofi fierti sau fasole 
verde? 

Capitolul 9 


Luni dimineaţa, Pamela găsi un plic lung pe birou. 
Recunoscând scrisul lui Blake, se grăbi să-l deschidă. 
Era o invitaţie... 

Blake o invita la inaugurarea noii sale locuinţe din 
Oak Brook... pe douăzeci iunie! 

Îndrăznea să-și inaugureze locuinţa în aceeași zi pe 
care o alesese pentru căsătoria lor şi s-o invite la 
petrecere! Diane împinse ușa biroului. 

- Ai găsit invitaţia de la Blake? Și eu sunt invitată! 
Ca majoritatea colegilor noștri, de altfel. O să ne 
distrăm cu siguranță! 

- Eu nu, spuse Pamela făcând bucățele invitaţia. 
Nu vin! 

Pe douăzeci iunie, Pamela își petrecu întreaga 
dimineaţă făcând curat. Încerca să nu se gândească la 
recepţia care urma să înceapă în curând la Blake. În 
jurul piscinei... unde hotărâse să-și adune invitaţii. 
„Bufet regesc și sampania după pofta inimii“ preciza 
invitaţia. Chiar dacă o făcuse bucățele, Pamela reținuse 
pe de rost conținutul. 

Făcu un duș şi se spălă pe păr. Tocmai începuse 
să-l usuce când auzi sunând telefonul. 

- Pamela? Diane la telefon! 

- Da? 

- Ascultă, tocmai am ajuns la Blake și toată lumea 
întreabă de tine! 

- Ti-am spus că nu vin. 

- Ce păcat! E atât de frumos, și atmosfera este 
fantastică! 

- Distracţie plăcută, îi ură Pamela pe un ton 
sec. 

Dar Diane nu se dădea bătută. 

- Ce ai atât de important de făcut după-amiază ? 

- Păi... cumpărături. 

Deodată, Pamela simţi o nevoie nebună să revadă 
casa din Oak Brook. Cine îndeplinea oficiile de 
stăpână a casei la această recepţie? Ardea de nerăbdare 
să afle. 

- Cumpărături? Asta-i tot? exclamă Diane. Le faci 
în altă zi! Nu poţi lipsi de la o petrecere atât de 
frumoasă! 

Foarte curioasă, Pamela întrebă : 

- Şi spui că toată lumea întreabă de mine? Cine 
anume? 

- Don, Scott, domnul Muldaur, Blake... 

- Blake? 

- Chiar el mi-a sugerat să te sun. 

- Aha... 

- Dar mi-a mai spus că dacă o să vii într-unul din 
costumele tale gri, o să te arunce în piscină îmbrăcată! 

Diane izbunci în râs. 

- ÎL ştii pe Blake și glumele pe care le face de 
obicei. 

La auzul acestor cuvinte, Pamela nu mai ezită. 
Trebuia să se ducă... 

- O să încerc să ajung, spuse ea în cele din urmă. 

- Vai, ce bine îmi pare! Nu uita să iei costumul de 
baie! 

După ce închise, Pamela își reproşă că acceptase. 
Așadar, în pofida tuturor promisiunilor pe care și le 
făcuse, nu putuse rezista... Era o nebunie... Și acum, 
cu ce o să se îmbrace? 

Ca o provocare, era gata să se îmbrace cu cel mai 
gri costum pe care-l avea... Dar Blake ar fi fost în stare 

să-şi pună ameninţarea în practică și cum ar fi arătat 
apoi într-un costum ud leoarcă? 

Îi veni deodată în minte rochia pe care tocmai o 
cumpărase. Era o ținută de vis pentru o recepţie într-o 
grădină, pe marginea piscinei... 

Își alese mai întâi un slip cu picățele și fundiţe roșii, 
se machie apoi foarte atent și, în cele din urmă, 
îmbrăcă rochia... 

Peste o oră, suna la ușa casei pe care o vizitase 
împreună cu Blake, dar de la acea vizită i se părea 
acum Că trecuse o veșnicie. 

Îi deschise Diane, îmbrăcată într-un costum drăguţ 
de baie turcoaz, și acoperită cu un pareo de aceeași 
culoare. 

- Pamela! exclamă aceasta. 

Pamela zâmbi şi-i răspunse: 

- Blake era sigur că tu ai sunat. M-a rugat să vin 
să-ţi deschid. 

- Este prea ocupat să-și primească invitaţii? 

Diane nu reacţionă la această remarcă 
răutăcioasă. 

- Tocmai deschide niște sticle de șampanie. A 
organizat foarte bine petrecerea! E o recepţie regală, 
uimitoare! 

Diane făcu un pas înapoi pentru a o admira. 

- Ce rochie frumoasă! exclamă ea. 


Traversară salonul și sufrageria. Mobilele în stil 
porvensal pe care Pamela le alesese se încadrau 
perfect în spaţiu. Rezultatul era mai reușit decât şi-ar fi 
putut imagina... 

Îşi înfrână pornirea de a plânge la gândul că această 
casă ar fi putut să-i aparțină, mai ales astăzi, când ar fi 
trebuit să fie ziua căsătoriei lor... Nu trebuia însă să se 
mai gândească la asta acum... 

Ajunseră pe terasa care dădea spre grădină. Erau cu 
toţii adunaţi în jurul piscinei. La umbra unui cort în 
dungi roșii şi albe, un chelner veghea ca fursecurile să 
nu lipsească nici o clipă de pe platouri. 

Cât despre Blake, chiar desfăcea sticle de 
șampanie. O salută distant pe Pamela cu un semn din 
cap. 

- Bună, Pamela! Sunt încântat că ai putut să-ți faci 
timp! 

Vocea lui Blake era neutră, la fel și 
comportamentul său. Nu părea să-l afecteze în nici 
un fel apariţia ei. 

- Sampanie? îi propuse acesta politicos. 

- Nu, mulţumesc, nu chiar acum. Aș vrea mai întâi 
să fac o baie. E cald și apa pare îmbietoare.. 

- Simte-te ca la tine acasă! 

Spusese asta involuntar oare, sau fusese o ironie? 

Nu trebuia să facă supoziţii, în nici un caz asta 
nu... își spuse. Don se apropie de ea. 

- Arăţi superb, Pamela, îi spuse el cu o admiraţie 
sinceră. Îţi vine foarte bine rochia asta... 

Toată lumea se ralie opiniei lui Don, cu excepţia 
lui Blake. 


Pamela își scoase rapid rochia și sări cu un salt 
impecabil, în apa albastră în care Diane făcea 
pluta. 

- Bravo! O adevărată naiadă! exclamă un tânăr pe 
care nu-l cunoștea. 

- Bob, logodnicul meu, interveni Diane. 

Pamela îi strânse mâna în timp ce dădea din 
picioare pentru a se menţine la suprafață. 

Ce bine că machiajul este rezistent la apă... se 
gândi ea. 

Chiar avea nevoie de un astfel de machiaj, cu apa 
din piscină și lacrimile care i se furișau din când în 
când pe obraji. Pentru că Blake nu-i arunca nici măcar 
o privire... 

Se amăgise crezând că Blake insistase să vină aici. 
Se înșelase amarnic. Totul se terminase între ei... Şi 
dacă nici una dintre fetele prezente nu părea să fie 
amanta sa oficială, nu va dura mult până când una 
dintre ele va căpăta acest titlu și se va instala în casa 
decorată cu atâta dragoste de Pamela... 

Îşi mai amintea măcar că astăzi ar fi trebuit să se 
căsătorească? se întrebă ea. S-ar fi zis că nu... Alesese 
această zi pentru recepţie doar pentru că era sâmbătă, 
asta-i tot. De ce-am venit? Cum să fac să mă abtin să nu 
plâng în faţa tuturor? 

leși din piscină și se duse să-și ia rochia de pe 
șezlongul unde o lăsase. 

- O! N-am prosop! exclamă ea. 

Blake era chiar lângă ea. 

- Nu-i nimic, spuse el. Găsești prosoape în baie. 

- Mulţumesc. 

Cu inima strânsă, se îndreptă spre scări. Tocmai 
punea piciorul pe prima treaptă când Blake o strigă: 

- Pamela? 

Se întoarse un pic prea repede. 

- Da? 

- Vrei să-mi aduci chibriturile de sus? Sunt mai 
multe cutii în sertarul din dreapta al comodei 
mele! 

- Da, sigur. 

Urcă la etaj și rămase o clipă nemișcată în pragul 
camerei pe care ar fi trebuit s-o împartă cu Blake. 
Storurile venețiene, coborâte doar pe jumătate, 
îmblânzeau lumina soarelui, creând o atmosferă foarte 
blândă și intimă. Cu inima sfâșiată, Pamela contemplă 
această încăpere, imaginea fericirii sale pierdute. 

Curaj, își spuse. De ce să regreti, când știi că-ţi face rău? 

Intră in baie, unde găsi prosoapele. Se șterse și 
apoi se îmbrăcă. Uitase însă să-și ia un sutien de 
schimb. Asta era acum. 

Înainte să coboare, intră în încăperea pe care o 
admirase mai devreme și deschise sertarul în care erau 
chibriturile de care Blake avea nevoie. În timp ce lua 
cutia, atenţia îi fu imediat atrasă de o cutiuţă legată cu 
o fundiță pe care Blake scrisese cu litere mari: PEN- 
TRU PAMELA. 

Ezită o clipă, apoi luă cutiuţa. 

- Ai găsit chibriturile? 

Vocea lui Blake... Se intoarse surprinsă. Intrase 
fără să facă zgomot. 

Cu inima bătând, îi arată cutiuţa şi-l întrebă: 

- Ce-i aici? 

- O surpriză... De ce n-o deschizi? 

Capitolul 10 


Pamela desfăcu nodul panglicii încet, pentru că 
mâinile îi tremurau. Blake o privea fără să spună 
nimic. Pamela simţea însă că era nerăbdător... 

Înăuntru, descoperi o cutiuţă din piele, cu 
însemnele aurite ale unui celebru bijutier. Nu 
îndrăznea s-o deschidă. Ce va descoperi? O bijuterie 
sau tot o glumă de-a lui Blake? 

Se temea de ce era mai rău; într-o cutiuţă atât de 
prețioasă putea fi orice: de la o medalie de ciocolată 
până la un șoricel gri din plastic. Avusese suficiente 
dovezi ale umorului său special. 

Desfăcu în cele din urmă fermoarul. Capacul o dată 
ridicat, descoperi cu uimire trei inele superbe. Unul 
cu un diamant enorm, pe care-l aleseseră împreună, și 
cele două verighete din platină, una mai micuță, 
pentru ea, și alta mai mare, pentru inelarul lui Blake... 

Ochii Pamelei erau impăienjeniţi de lacrimi. Lăsă 
capul în piept şi izbucni în hohote de plâns. 

- Sunt două pentru tine și unul pentru mine, 
preciză Blake. 

Pamela își reveni, ștergându-și ochii cu mâna 
tremurândă. 

- Mai... mai vrei să mă iei de soţie? îl întrebă, 
bâlbâindu-se. 

- Da. 

- După... după tot ce s-a întâmplat? 

- Te iubesc, răspunse el simplu. 

Atunci, Pamela izbucni din nou în plâns. 

- Dar... dar de-abia mi-ai mai acordat atenţie în ultima 
vreme... Și acum, când am sosit, erai atât... atât de 
indiferent! Eram sigură că... nu mai contez pentru tine... 

Blake se apropie, o luă de mijloc și o trase spre el. 

- Nu vroiam să mă trădez. Dacă mi-aș fi ascultat 
instinctul şi aș fi alergat în întâmpinarea ta, ce-ai fi 
făcut? M-ai fi respins, poate, în faţa tuturor. N-aș fi 
putut să suport. 

O strânse mai tare. 

- Mi-a fost atât de frică că n-ai să vii, draga mea. 

- Diane a reuşit să mă convingă. 

- Dacă n-ar fi reușit, aş fi venit să te iau, dar atunci 
ai fi mirosit ce puneam la cale... 

Pamela îl aprobă din cap și zâmbi. 


147 


- Pune-ţi inelul de logodnă, dragostea mea. 

Pamela ezită. 

- Crezi că e bine ce facem? 

- Mă iubeşti? 

- Da, dar... 

- Nici un dar! Dă-mi mâna. 

Îl ascultă și-i puse pe deget superbul diamant 
strălucitor. 

- Blake! se rugă ea. 

- Ce se întâmplă? Mai ai remușcări din cauza lui 
John Holloway? 

Pamela negă cu un gest din cap. 

- Nu ne mai întâlnim. 

- Din cauza Rozellei? 

- Am vorbit cu Rozelle și am înțeles că mi-ai spus 
adevărul. Nu s-a petrecut nimic între voi cât timp a 
locuit la tine. 

- Atunci... de unde această reţinere, Pamela? 

Pamela își mușcă buzele. 

- Nimic nu se întâmplă între noi așa cum ar 
trebui. E oare din cauza ta sau din cauza mea? Nu-mi 
dau seama, dar eu... 

- Amândoi suntem de vină, o întrerupse el. Mi-a 
fost ciudă că-l ţineai pe Holloway în rezervă. Iar tu nu 
reușeai să mă ierți pentru viața pe care am dus-o 
înainte de logodna noastră. Dar ăsta-i trecutul... S-a 
terminat acum. Ce ne mai desparte? 

Da, Blake avea dreptate. Degeaba căuta, pentru că 
nu mai găsea nici un argument pe care să-l invoce. 

- Nimic, triumfă el. 

Pamela privi inelul minunat și din nou lacrimile îi 
umplură ochii. 

- Cât e de frumos... murmură ea. 

Dintr-o dată, începu să râdă printre lacrimi. 

- Blake, l-ai pus pe degetul de la mâna dreaptă! 

- N-are importanţă. O să-l schimbi imediat. 

- Imediat? repetă ea nehotărâtă. De ce imediat? 

- Te așteaptă o altă surpriză, draga mea. Cred că e 
mai înțelept să te pregătesc... Ai remarcat printre 
invitaţi un bărbat cu părul alb? Un bărbat de vreo 
șaizeci de ani, foarte distins. 

- Da, chiar așa... Stătea sub o umbrelă de soare și 
am fost uimită să remarc cravata pe care o purta în 
atmosfera relaxată a petrecerii... 

- Este judecătorul Clark. 

- Cel care trebuia să celebreze căsătoria noastră? 

- Exact. Ai remarcat și că toţi invitaţii mei sunt cei 
de pe lista pe care am făcut-o pentru căsătorie? Cu 
excepţia părinţilor tăi, care nu așteaptă decât un 
telefon pentru a da fuga încoace. 

- Blake, vrei să spui că...? 

- Te-ai uitat în calendar de dimineaţă, draga mea? 
În ce zi suntem astăzi? 

- Douăzeci iunie. 


- Ziua căsătoriei noastre, nu? 

Se îndepărtă şi o privi, ținând-o de mâini. 

- Îţi vine atât de bine rochia asta... E mai frumoasă 
ca o rochie de mireasă! 

Pamelei i se puse un mod în gât și nu mai putea să 
spună nimic. 

- Toată lumea de jos e la curent cu planul tău? 

- Nu. Cu excepţia judecătorului Clark, 
bineînţeles. Şi a unchiului Herb Muldaur. 

Din nou, Pamela rămase nemișcată, stupefiată, 
neștiind dacă să râdă sau să plângă... 

- Am senzaţia că trăiesc un basm, murmură ea în 
cele din urmă. Eşti cu adevărat imprevizibil, Blake... 
Mă aşteptam la orice, numai la asta nu. 

- Miracolul este că ești aici... Spaima mea era să 
nu reușesc să te atrag aici. 

Se uită la ceas. 

- Să ne grăbim! Ar fi mai bine dacă ceremonia se 
va desfăşura înainte de servirea dineului. 

- Totul a fost pregătit? Chiar și dineul? 

- Căsătoria noastră trebuie să fie un eveniment 
memorabil! Vei vedea că nimeni nu-l va uita! 

Pamela izbucni în râs. 

- Poţi să fii sigur de asta! Nu se întâmplă în fiecare 
zi ca inaugurarea unei locuinţe să se transforme într-o 
petrecere de nuntă! 

O luă de mână și o trase spre scări. 

- Şi acum, hai să ne căsătorim! 

Pamela se împotrivi. 

- Blake! Vrei să rămâi în pantaloni scurţi? 

- O, Dumnezeule, nu! Așteaptă-mă! 

- În timpul ăsta, eu o să mă machiez un pic... 

- Să te sărut mai întâi... 

O luă din nou în braţe și o sărută cu același foc care 
o tulbura întotdeauna. Îi răspunse cu tot trupul. După 
un sărut foarte lung, Blake se ridică și o privi cu 
pasiune. 

- Pamela, dragostea mea! 

Pamela surâse, încântată. 

- O, Blake! Eram atât de nefericită de dimineaţă! 
De unde era să ştiu ce mă așteaptă? 

Zâmbetul i se lărgi. 

- Dar știu că viaţa alături de tine va fi plină de 
surprize şi că de acum înainte o să mă întreb mereu ce 
mai pui la cale... 

Chipul lui Blake deveni grav. 

- Trebuie să-mi promiţi că vei avea încredere în 
mine, draga mea. Întotdeauna. 

- Dar...am. 

- În mine și în fidelitatea mea. Doar tu ești 
stăpâna inimii mele și voi face totul să nu te 
dezamăgesc. 

Pamela deveni dintr-o dată neliniștită. 

- Mi-e teamă să nu te dezamăgesc, mărturisi ea în 
şoaptă. 

- Cum ar fi oare posibil acest lucru? 

Pamela se uită la Blake cu o timiditate 
emoţionantă. 

- N-am... n-am nici un fel de experienţă cu 
bărbaţii și nici în dragoste. Cu siguranță, o să mă 
consideri... foarte stângace. 

Deveni purpurie la faţă. Blake o strâse tare în braţe. 

- Eşti adorabilă! Dac-ai ști cât de mult mă 
emoţionează candoarea ta! 

Îi dădu drumul. 

- Acum trebuie însă să ne grăbim. Imaginează-ţi că 
poate în timp ce noi discutăm, judecătorul Clark se 
gândește să-şi ia la revedere de la invitaţi și să plece. 

- Ar face asta? 

- Nu, nu cred. Glumeam... 

Blake făcu un gest cu mâna spre telefon: 

- Te deranjează dacă te rog să-ți anunti părinţii în 
timp ce eu mă îmbrac? 

Pamela îl ascultă și peste zece minute coborau 
ținându-se de mână. 

- Vreau să vă aduc la cunoştinţă un lucru 
important! spuse Blake cu o voce sonoră. Imediat ce 
vor sosi doamna și domnul Westbrook, judecătorul 
Clark va celebra căsătoria mea cu Pamela! 

Bineînţeles, în primele clipe nimeni nu a luat în 
serios această declaraţie. Dar când invitaţii și-au dat 
seama că nu era vorba de o glumă, fiecare se grăbi 
să-i felicite călduros pe fericiţii logodnici. 

În scurt timp, se auzi soneria de la intrare și Pamela 
alergă să-și întâmpine părinţii. 

Ceremonia putea începe. 

- Pamela, accepti să iei în căsătorie pe... 

De emoție, Pamela nu mai auzea și nu mai vedea 
nimic... Era într-o altă lume în momentul în care 
rosti: 

- Da, vreau. 

Pamela îi strecură lui Blake verigheta pe deget și 
primi la rândul său inelul pe care își pierduse speranța 
că-l va mai purta vreodată... 

Ceremonia era pe sfârșite când își făcu apariţia 
maşina unui celebru furnizor de catering. Pe o masă 
instalată pe o scenă, doi chelneri au adus un tort de 
nuntă enorm, etajat și foarte decorat. 

- Tineam neapărat, îi mărturisi Blake Pamelei. 
Fără tort, o nuntă nu e nuntă! 

Blake se strâmbă. 

- Şi totuși, șuul cu cremă nu-mi place! 

Pamela izbucni în râs. 

- Te-ai ocupat de toate detaliile? 

- Bineînţeles! 

Era o vreme superbă. În grădină s-a servit caviar, 
somon afumat, pate de ficat, carne de vitel cu ciuperci. 
Șampania roz curgea în valuri și era o fericire generală. 
O petrecere pe care nici unul dintre participanţi nu va 
putea s-o uite... 


- Gata! exclamă Blake. Începeam să-mi pierd 
speranţa că vor mai pleca toți! 

Ultimii invitaţi plecau şi, cu o îndemânare 
uimitoare, chelnerii strângeau mesele și adunau 
paharele împrăștiate peste tot. Peste cinci minute, 
după ce făcuseră să dispară ca printr-o magie orice 
urmă a petrecerii, plecară și ei. 

- Cu greu ai putea crede că aici a avut loc o 
petrecere! spuse Pamela. 

Blake o luă de mijloc. 

- În sfârșit, suntem singuri...murmură el. 

- Da, în sfârşit singuri, repetă ea. 

Pentru că simțea cum o cuprinde neliniștea, 
Pamela căută să se liniștească ridicându-și privirile 
spre Blake, care o strânse și mai tare. 

- Ce-ar fi să facem o baie? îi propuse el. 

- Dar este noapte... 

- Da... o să facem baie la miezul nopţii. Nu e, 
sper, prima oară când auzi despre așa ceva? 

- Bineînţeles... Doar că... am putea fi văzuţi! 
- Imposibil! Grădina e la adăpost de orice privire 
indiscretă. 


Să înceapă noaptea nunţii cu o baie la miezul 
nopţii nu era foarte ortodox... dar Blake nu făcea 
nimic ca restul lumii și tocmai pentru asta îl iubea 
Pamela. În domeniul ăsta era gata să-l urmeze până la 
capătul lumii. 

Începu așadar să se dezbrace. Blake era deja gol. 
Văzându-l, Pamela se întoarse, tulburată și jenată. 

- Lasă-mă să te ajut, îi spuse el. 

- Să ştii că este prima oară când fac baie fără 
costum... 

- Toate au un început. 

- Nu m-am dezbrăcat niciodată în faţa cuiva... 

- Sunt soțul tău, draga mea. 

O ajută cu îndemânare să-și scoată rochia. 

- Pamela! Cât ești de frumoasă! 

Lăsând la o parte orice urmă de rușine, Pamela se 
grăbi să se dezbrace complet și aruncă sandalele cât 
colo. 

Blake o luă în brate. 

- Cât ești de frumoasă! îi spuse el din nou, 
emoţionat. 

Cu un geamăt înăbușit, Pamela se ghemui în 
brațele lui. Avea senzaţia că niciodată nu s-ar putea 

sătura de mângâierile lui. Vroia să-i exploreze trupul 
centimetru cu centimetru, cu mâinile și cu buzele... 

- Hai să facem repede baie, îi șopti Blake. 

- Da, spuse Pamela fără entuziasm. 

- Pamela! 

Pamela zâmbi. Toată jena îi dispăruse... Era gata să 
se dăruiască total, trup și suflet. Toate inhibiţiile sale 
dispăruseră ca prin farmec și ardea acum de dorința 
de a fi inițiată în secretele dragostei. 

O luă de mână și intrară în apa călduţă a piscinei. 
Se jucară mult timp, ca doi copii. Făcură valuri şi se 
stropiră, apoi se strânseră nebunește în brațe după 
care se luptară cu voluptate să scape unul de celălalt. 

Blake o luă fără eforturi în braţe şi ieşi cu ea din 
apă. 

- Draga mea... 

- Blake, dragostea mea... 

O duse în camera cea mare de la etaj. Fereastra de 
la terasă era deschisă și și suprafața apei din piscină, 
luminată de o rază a lunii, se reflecta pe tavanul 
încăperii. Un vânticel ușor mișca perdelele. 

Blake dădu la o parte cu o mână cuvertura și așeză 
pe pat dulcea sa povară. 

- Lenjerie din satin! se minună Pamela. 

- Nimic nu e prea frumos pentru noaptea nunții 
noastre, draga mea. 

Cu o blândeţe infinită, începu s-o mângâie. 
Stăpânea arta de a descoperi cele mai secrete cărări ale 
trupului ei, punctele ei cele mai sensibile... 

- Blake, ia-mă, sunt a ta! exclamă la un moment 
dat Pamela, în culmea dorinţei. 

Apoi îi spuse cu patimă: 

- Te iubesc atât de mult! Da, vreau să-ţi aparţin în 
întregime! 

- Şi eu te iubesc, Pamela, o asigură el pe un ton 
serios. 

Durerea o străbătu ca un fulger, dar nu dură decât 
o fracțiune de secundă şi în braţele lui Blake, în ritmul 
său, atinseră împreună extazul. 

- Îmi pare rău dacă te-a durut, spuse el un pic mai 
târziu. 

Îmbrătișaţi, se odihneau acum. Ca răspuns, Pamela 
se lipi mai tare de el. 

- Blake... şopti ea brusc. Ți se pare ridicol că am 
atât de puţină experienţă? În ziua de azi, majoritatea 
femeilor... 

Blake o întrerupse cu un sărut. 

- Tu nu ești majoritatea, draga mea, din fericire! 
Nu ești conștientă de cadoul minunat pe care tocmai 
mi l-ai dăruit? 

Închise ochii și continuă cu ardoare: 

- Te iubesc, Pamela, te iubesc... 

Pamela se ridică din pat şi se duse în vârful 
picioarelor pe tereasă. Luna strălucea pe cerul de 
catifea neagră, luminând cu raze argintii grădina 
adormită. 

Privirea Pamelei căzu pe diamantul care-i strălucea 
pe deget, și inima i se umplu de dragoste și de 
recunoștință. Era pentru prima oară când avea o 
asemenea trăire plenară și fericită. 

- Pamela, o să răcești! 

Blake veni lângă ea. 

- E plăcut... E vară! spuse ea, sprijinindu-se de 
pieptul său. 

- Ce faci aici? o întrebă el cu blândețe. 

- Nu reușesc să adorm. 

Blake o strânse în braţe. 

- Trebuie să te odihnești. Avem multe de făcut 
mâine... 

- Dar mâine este duminică! 

- Nu-i un motiv. O să mergem să-ţi aduci lucrurile. 

- Poate să mai aștepte. Plătesc chiria pe trei luni 
înainte şi tocmai am achitat-o... 

- Mâine trebuie să facem bagajele. 

- Bagajele? 

- Da, pentru că luni plecăm în voiajul nostru de 
nuntă... în Mexic! 

- Şi abia acum îmi spui? 
- Vroiam să fie o surpriză! 
- Incă una? 


Pamela se încruntă. 

- Nu pot să plec, Blake. Serviciul meu... 

- Am aranjat totul cu cei de la personal și am 
binecuvântarea unchiului meu. 

- Uneori este folositor să fii nepotul 
președintelui-director general! 

- Uneori... 

O trase apoi încetişor spre patul lor imens. 

- După cum vezi, ziua de mâine se anunţă foarte 
încărcată. Trebuie să te odihnești, draga mea! 

- Nu sunt deloc obosită, Blake. 

Îl privea poznaș printre gene. 

- Provocatoare mică ce ești! 

În acea noapte, Pamela n-a dormit, iar lui Blake nu 
i-a trecut nici o secundă prin cap să pună geană pe 
geană. 


Sfârşit 

